FI Euroopan unionin virallinen lehti L 349/1

KOMISSION ASETUS (EU) N:o 1272/2009,

annettu 11 päivänä joulukuuta 2009,

neuvoston asetuksen (EY) N:o 1234/2007 soveltamista koskevista yksityiskohtaisista säännöistä maataloustuotteiden julkisten interventio-ostojen ja -myyntien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan a, aa, c, d, f, j, k ja l alakohdan yhdessä sen 4 artiklan kanssa,

sekä katsoo seuraavaa:

(1) Asetuksen (EY) N:o 1234/2007 10 artiklassa säädetään, että julkista interventiota sovelletaan tavalliseen vehnään, durumvehnään, ohraan, maissiin, durraan, paddyriisiin, kiintiössä tuotettuun valkoiseen sokeriin tai raakasokeriin, tuoreeseen tai jäähdytettyyn naudanlihaan, voihin ja rasvattomaan maitojauheeseen.

(2) Asetuksen (EY) N:o 1234/2007, sellaisena kuin se muutettuna neuvoston asetuksella (EY) N:o 72/2009 (2), 11 artiklassa säädetään, että sokerin julkinen interventio on mahdollista ainoastaan markkinointivuosien 2008/2009 ja 2009/2010 ajan. Jotta säilytettäisiin järjestelmän tehokkuus sokerialalla ja vähennettäisiin toimijoille ja kansallisille viranomaisille aiheutuvaa hallinnollista taakkaa, ei vaikuta asianmukaiselta sisällyttää olemassa olevia sokerialan täytäntöönpanosääntöjä nykyisiin yksityiskohtaisiin sääntöihin markkinointivuonna 2009/2010.

(3) Asetuksen (EY) N:o 1234/2007 10 artiklassa mainittujen tuotteiden julkista interventiota sovelletaan, kun kyseisessä asetuksessa mainitut edellytykset täyttyvät.

(4) Jotta yksinkertaistettaisiin ja tehostettaisiin julkiseen interventiojärjestelmään liittyviä hallinto- ja valvontamekanismeja, olisi vahvistettava sokeria lukuun ottamatta kaikkia asetuksen (EY) N:o 1234/2007 10 artiklassa lueteltuja tuotteita koskevat yhteiset säännöt.

(5) Asetuksen (EY) N:o 1234/2007, sellaisena kuin se on muutettuna asetuksella (EY) N:o 72/2009, 13 artiklan 1 kohdan a alakohdassa rajoitetaan kiinteähintainen julkinen interventio durumvehnän, ohran, maissin ja durran osalta 0 tonniin 1 päivästä marraskuuta 31 päivään toukokuuta ja paddyriisin osalta 0 tonniin 1 päivästä huhtikuuta 31 päivään heinäkuuta.

(6) Asetuksen (EY) N:o 1234/2007, sellaisena kuin se on muutettuna asetuksella (EY) N:o 72/2009, 13 artiklan 1 kohdan c ja d alakohdassa ja 18 artiklan 2 kohdan a alakohdassa rajoitetaan kiinteähintainen julkinen interventio voin osalta 30 000 tonniin ja rasvattoman maitojauheen osalta 109 000 tonniin 1 päivästä maaliskuuta 31 päivään elokuuta sekä tavallisen vehnän osalta 3 miljoonaan tonniin 1 päivästä marraskuuta 31 päivään toukokuuta.

(7) Asetuksen (EY) N:o 1234/2007, sellaisena kuin se on muutettuna asetuksella (EY) N:o 72/2009, 13 artiklan 3 kohdan ja 18 artiklan 2 kohdan mukaan komissio voi päättää julkisen intervention jatkamisesta tarjouskilpailumenettelyllä asetuksen (EY) N:o 1234/2007, sellaisena kuin se on muutettuna asetuksella (EY) N:o 72/2009, 13 artiklan 1 kohdassa mainittujen määrien ylittymisen jälkeen, jos markkinahintojen kehitys niin edellyttää.

(8) On tarpeen vahvistaa julkisesta interventiosta jäsenvaltioissa vastuussa olevia viranomaisia koskevat säännöt neuvoston asetuksen (EY) N:o 1290/2005 soveltamista koskevista yksityiskohtaisista säännöistä julkisena varastointina toteutettavien interventiotoimenpiteiden Euroopan maatalouden tukirahastosta (maataloustukirahasto) myönnettävän rahoituksen ja jäsenvaltioiden maksajavirastojen hoitaman julkisen varastoinnin toimien kirjanpidon osalta 21 päivänä kesäkuuta 2006 annetun komission asetuksen (EY) N:o 884/2006 (3) mukaisesti. Näitä viranomaisia olisi kutsuttava tässä asetuksessa ”interventioelimiksi”.

(9) Julkisen interventiojärjestelmän mahdollisimman yksinkertaisen ja tehokkaan toiminnan turvaamiseksi Euroopan yhteisössä interventiokelpoisten tuotteiden ostamisen ja interventioelinten haltuunottamisen tuotteiden jälleenmyynnin osalta olisi määriteltävä edellytykset, jotka varastointipaikkojen on täytettävä. Erityisesti kun kyseessä ovat vilja ja riisi, neuvoston asetuksen (EY) N:o 1234/2007 41 artiklassa vahvistettujen säännösten noudattamiseksi olisi täsmennettävä säännöt, jotka koskevat jäsenvaltioiden interventiokeskuksille antamaa ennakkohyväksyntää ennen kuin komissio nimeää asianomaiset keskukset. Jotta interventiota voitaisiin järkeistää ja virtaviivaistaa siten, että lopetetaan sellaisten pienten varastointitilojen käyttö, jotka ovat hajallaan jollakin alueella, olisi vahvistettava interventiokeskuksen ja interventiokeskuksen muodostavien varastointipaikkojen vähimmäisvarastointikapasiteetti, jota ei kuitenkaan tulisi soveltaa, jos varastointipaikalla on välitön yhteys joelle, merelle tai rautateille.

(10) Hallinnon ja valvonnan helpottamiseksi julkiseen interventiojärjestelmään osallistuminen olisi pääsääntöisesti rajoitettava ainoastaan toimijoihin, jotka ovat sijoittautuneet johonkin jäsenvaltioon ja jotka on merkitty siellä alv-rekisteriin.

(11) Vilja- ja riisiostoissa on otettava huomioon, että joissakin jäsenvaltioissa joillakin toimijoilla, jotka voisivat osallistua järjestelmään, ei ole alv-numeroa, minkä vuoksi myös tilarekisteriin rekisteröityneiden toimijoiden olisi annettava osallistua julkiseen interventiojärjestelmään.

(12) Koska interventiotoimenpiteiden kohteena olevat tuotteet ovat erilaisia tuotanto- tai korjuuaikansa ja varastointivaatimusten suhteen, olisi säädettävä erityisistä edellytyksistä.

(13) Naudanliha-alan tuotannon tehokkaan valvonnan varmistamiseksi erityisesti luuttomaksi leikkaamista ja varastointitiloja koskevien vaatimusten osalta toimijoihin, jotka voivat osallistua julkiseen interventiojärjestelmään tarjouskilpailumenettelyllä, olisi sovellettava lisävaatimuksia.

(14) Interventioon ei pitäisi hyväksyä laadultaan sellaista viljaa ja paddyriisiä, jota ei voida asianmukaisesti käyttää myöhemmin tai varastoida. Sen vuoksi olisi määriteltävä menetelmät viljan ja riisin laadun määrittämiseksi.

(15) Maksajavirastot tai interventioelimet voivat määritellä sallittujen vieraiden aineiden enimmäismäärien ylittymiseen liittyvät riskit tarjouskilpailuun osallistuvilta tai sen ulkopuolisilta tarjoajilta saatujen tietojen ja maksajavirastojen tai interventioelinten omien analyysivaatimusten perusteella. Taloudellisten kustannusten rajoittamiseksi on sen vuoksi perusteltua, ettei maksajavirastoilta tai interventioelimiltä edellytetä ennen tuotteiden haltuunottoa muita niiden vastuulla olevia analyysejä kuin sellaisia, jotka perustuvat riskianalyysiin, joka takaa tuotteiden laadun interventiojärjestelmään otettaessa.

(16) Naudanlihatuotteiden kelpoisuusvaatimukset olisi määriteltävä jättämällä intervention ulkopuolelle ne tuotteet, jotka eivät ole edustavia jäsenvaltioiden kansallisen tuotannon kannalta ja jotka eivät ole voimassa olevien terveys- ja eläinlääkintäsääntöjen mukaisia, ja ne tuotteet, joiden paino ylittää markkinoilla tavallisesti kysytyn tason.

(17) Jotta voi voitaisiin hyväksyä interventioon, sen on täytettävä asetuksessa (EY) N:o 1234/2007 säädetyt vaatimukset sekä laatua ja tarjontamuotoa koskevat edellytykset, jotka olisi määriteltävä. Lisäksi olisi täsmennettävä voin ja rasvattoman maitojauheen analyysimenetelmät ja laadunvalvontaa koskevat yksityiskohtaiset säännöt ja tilanteen niin vaatiessa säädettävä voissa ja rasvattomassa maitojauheessa esiintyvän radioaktiivisuuden, jonka enimmäistasot on tarvittaessa vahvistettava yhteisön lainsäädännössä, tarkastuksista. Olisi kuitenkin säädettävä jäsenvaltioiden mahdollisuudesta sallia eräin edellytyksin omavalvontajärjestelmä.

(18) Interventiojärjestelmän moitteettoman toiminnan varmistamiseksi voin ja rasvattoman maitojauheen osalta on tarpeen täsmentää tuotantolaitosten hyväksymistä koskevat edellytykset ja niiden noudattamisen valvonta. Järjestelmän tehokkuuden varmistamiseksi olisi säädettävä näiden edellytysten noudattamatta jättämisen varalta toteutettavista toimista. Koska voita ja rasvatonta maitojauhetta voi ostaa muun kuin sen jäsenvaltion alaisuuteen kuuluva toimivaltainen elin, jonka alueella voi tai rasvaton maitojauhe tuotettiin, ostavan toimivaltaisen elimen olisi pystyttävä tällaisessa tilanteessa varmistamaan, että laatua ja tarjontamuotoa koskevat edellytykset täyttyvät.

(19) Järjestelmän moitteettoman hallinnoinnin kannalta on tarpeen vahvistaa sekä ostojen ja myyntien osalta vähimmäismäärä, jota pienempiä määriä koskevia tarjouskilpailussa tai sen ulkopuolella tehtyjä tarjouksia interventioelin ei voi hyväksyä. Jos vahvistettuja määriä suurempien vähimmäismäärien soveltaminen on kuitenkin perusteltua jossain jäsenvaltiossa voimassa olevien tukkukauppaedellytysten ja -tapojen tai ympäristösääntöjen vuoksi, asianomaisen jäsenvaltion olisi voitava vaatia tällaisten suurempien vähimmäismäärien ostamista kiinteään hintaan.

(20) Tarjouskilpailussa tai sen ulkopuolella tehdyissä tarjouksissa olisi oltava tarvittavat tiedot niiden arvioimiseksi, ja olisi säädettävä jäsenvaltioiden ja komission välisestä tietojenvaihdosta.

(21) Jotta tavallista vehnää koskevaa 3 000 000 tonnin enimmäismäärä, voita koskevaa 30 000 tonnin enimmäismäärää ja rasvatonta maitojauhetta koskevaa 109 000 tonnin enimmäismäärää noudatettaisiin, on asianmukaista säätää harkinta-ajasta, jonka aikana voidaan ennen tarjouksia koskevan päätöksen tekemistä toteuttaa erityistoimenpiteitä, joita sovelletaan erityisesti käsiteltävinä oleviin tarjouksiin. Kyseisiin toimenpiteisiin voi sisältyä intervention lopettaminen, vähennyskertoimen soveltaminen tai käsiteltävinä olevien tarjousten hylkääminen. Ne edellyttävät nopeita toimia, ja komission olisi voitava toteuttaa kaikki tarvittavat toimenpiteet viipymättä.

(22) Saatujen tarjousten perusteella voidaan vahvistaa enimmäishinta. Markkinoilla saattaa kuitenkin esiintyä tilanteita, joissa kaikki saadut tarjoukset on hylättävä taloudellisista tai muista syistä.

(23) Sekä kiinteähintaisessa interventiossa että julkisen intervention tarjouskilpailumenettelyssä tarvitaan vakuus sen varmistamiseksi, että tarjouskilpailussa tai sen ulkopuolella tehty tarjous jätetään tosissaan ja että toimenpiteestä saadaan toivottu markkinavaikutus. Sen vuoksi olisi vahvistettava maataloustuotteiden vakuusjärjestelmän soveltamista koskevien yhteisten yksityiskohtaisten sääntöjen vahvistamisesta 22 päivänä heinäkuuta 1985 annetun komission asetuksen (ETY) N:o 2220/85 (4) mukaisesti asetetun vakuuden vapauttamista ja pidättämistä koskevat säännökset.

(24) Julkisen interventiojärjestelmän selkeän ja tehokkaan toiminnan varmistamiseksi on tarpeen vahvistaa tuotteiden toimittamista interventioelimen nimeämään varastointipaikkaan koskevat yleiset säännöt. Lisäksi viljan ja riisin sekä maitotuotteiden osalta yleisiä sääntöjä on näiden alojen erityispiirteiden vuoksi täydennettävä erityisillä säännöillä.

(25) Varastoitujen määrien moitteettoman hallinnon varmistamiseksi olisi täsmennettävä jäsenvaltioiden velvoitteet varastointipaikan enimmäisetäisyyden ja tätä suuremmasta etäisyydestä johtuvien kulujen suhteen. Tuotteiden erilaisen luonteen vuoksi on perusteltua vahvistaa erilaiset enimmäisetäisyydet viljalle ja riisille sekä maitotuotteille.

(26) Yhteisten sääntöjen määrittelemiseksi on aiheellista säätää, että varastoituja tuotteita on valvottava asetuksen (EY) N:o 884/2006 2 artiklan mukaisesti.

(27) Eri aloilla nykyisin sovellettavien sääntöjen yhdenmukaistamiseksi olisi säädettävä, että kun tuotteet on toimitettu varastointipaikkoihin, interventioelin ottaa ne haltuunsa ehdollisesti siihen asti, kun ostoihin sovellettavien vaatimusten noudattaminen on varmistettu tarkastuksin ja analyysein. Haltuunottotiedote olisi annettava mainittujen tarkastusten ja analyysien perusteella 60 päivän kuluessa viimeisestä toimituspäivästä. Jos tuotteet eivät täytä sovellettavia vaatimuksia, tarjouskilpailuun osallistuvan tai sen ulkopuolisen tarjoajan olisi otettava tuotteet takaisin ja vastattava kaikista ehdolliseen haltuunottoon liittyvistä kustannuksista siltä ajalta, jona tuotteet on varastoitu interventiovarastoihin.

(28) Vilja- ja riisialan hintojen erittäin suureen vaihteluun liittyvän keinottelun välttämiseksi interventioon tarjottujen tuotteiden olisi oltava tosiasiallisesti tarjouskilpailuun osallistuvalla tai sen ulkopuolisella tarjoajalla tarjouksen jättöhetkellä. Tämän pitäisi olla yksi julkiseen interventiojärjestelmään osallistumista koskevista ensisijaisista vaatimuksista. Interventioelinten olisi saatava riittävä varmuus siitä, että tarjotut määrät tosiasiallisesti sijaitsevat tarjouskilpailussa tai sen ulkopuolella tehdyssä tarjouksessa ilmoitetussa varastointipaikassa. Tästä syystä tarjouskilpailuun osallistuvalta tai sen ulkopuoliselta tarjoajalta olisi vaadittava, että tarjouksen mukana on tätä koskeva selvitys.

(29) Intervention yksinkertaisen ja tehokkaan hallinnon varmistamiseksi on tarpeen säätää, että interventioon tarjotun viljaerän on oltava tasalaatuinen ja että riisierän on koostuttava samasta lajikkeesta.

(30) Viljan ja riisin osalta on asianmukaista olla hyväksymättä interventioon tuotteita, joita ei voida myöhemmin käyttää tai joita ei voida varastoida asianmukaisesti. Tästä syystä olisi määriteltävä menetelmät viljan ja riisin laadun määrittämiseksi.

(31) Asetuksen (EY) N:o 1234/2007, sellaisena kuin se on muutettuna asetuksella (EY) N:o 72/2009, 18 artiklan 2 kohdassa ja 4 kohdan a alakohdassa säädetään, että komissio vahvistaa tarjouskilpailumenettelyä noudattaen viljan interventiohinnan, sanotun kuitenkaan rajoittamatta laadullisista syistä johtuvia hinnankorotuksia tai -alennuksia. On asianmukaista mainita, että hinta voi vaihdella viljan pääasiallisten laatuvaatimusten perusteella.

(32) Asetuksen (EY) N:o 1234/2007 18 artiklan 4 kohdan b alakohdassa säädetään, että interventiohinta vahvistetaan vakiolaatuiselle riisille ja että jos tarjotun riisin laatu on erilainen kuin vakiolaatu, interventiohintaa mukautetaan vähennys- ja korotuskertoimien perusteella. Kertoimia käyttämällä voitaisiin laatuominaisuuksista johtuvia riisimarkkinoiden hintaeroja soveltaa myös interventioon. Tästä syystä on asianmukaista ottaa huomioon riisin tärkeimmät ominaisuudet, jotta sen laatu voitaisiin arvioida puolueettomasti.

(33) Interventioelinten asetuksen (EY) N:o 1234/2007 10 artiklan nojalla ostamat tuotteet on myytävä siten, että vältetään markkinahäiriöt ja varmistetaan tuotteiden tasapuolinen saanti ja ostajien yhdenvertainen kohtelu. Tämä tavoite voidaan saavuttaa tarjouskilpailumenettelyllä.

(34) Myyntiin asetettavia interventiovarastoja hallussaan pitävän interventioelimen olisi laadittava ja julkaistava tarjouskilpailuilmoitus tarvittavien tietojen antamiseksi tuotteiden ominaisuuksista ja paikasta, jonne ne on varastoitu. Tästä syystä olisi säädettävä, että julkaisupäivän ja tarjousten jättämisen ensimmäisen päättymispäivän välillä olisi oltava kohtuullinen aika.

(35) Interventiovarastojen moitteeton hallinto edellyttää, että tuotteet myydään uudestaan heti, kun myyntimahdollisuuksia esiintyy. Jotta varmistettaisiin myytävän tuotteen tasapuolinen saanti, kaikille asiasta kiinnostuneille olisi annettava mahdollisuus omalla kustannuksellaan tutkia myyntiin asetetusta tuotteesta otettuja näytteitä.

(36) Viljaa ja riisiä koskevien tarjousten vertaamisen mahdollistamiseksi tarjoukset olisi tehtävä määritellystä laadusta. Olisi annettava myyntihinnan mukauttamista koskevia säännöksiä, jos viljan ja riisin laatu eroaa tästä laadusta.

(37) Julkisen interventiojärjestelmän tehokkaan toiminnan varmistamiseksi on tarpeen vahvistaa tuotteiden varastosta poistamista koskevat yleiset säännöt. Voin ja rasvattoman maitojauheen osalta yleisiä sääntöjä on näiden tuotteiden erityisluonteen vuoksi täydennettävä erityisillä säännöillä.

(38) Tarjouskilpailumenettely voi sujua asianmukaisesti vain, jos tarjoukset on tehty vakavassa mielessä. Tämä tavoite voidaan saavuttaa vaatimalla vakuus, joka vapautetaan, kun myyntihinta maksetaan asetetussa määräajassa.

(39) Interventioelinten olisi ilmoitettava komissiolle hyväksyttävissä olevat tarjoukset. Komission olisi päätettävä vähimmäismyyntihinnan vahvistamisesta tai sen vahvistamatta jättämisestä tarjousten ja yhteisön markkinatilanteen perusteella. Interventioelinten olisi hyväksyttävä tai hylättävä myyntiin asetettuja tuotteita koskevat tarjoukset kyseisen päätöksen mukaisesti.

(40) Jäsenvaltion varastointipaikkoihin jääneiden pienten määrien myymisen helpottamiseksi ja järjestelmän moitteettoman hallinnoinnin varmistamiseksi olisi asianmukaista säätää, että interventioelin voi omalla vastuullaan avata tarjouskilpailumenettelyn näiden määrien myymiseksi uudelleen soveltamalla yhteisön avaamia tarjouskilpailuja koskevia sääntöjä soveltuvin osin kaikkien asianomaisten yhtäläisten osallistumismahdollisuuksien varmistamiseksi. Samoista syistä interventioelimen olisi voitava asettaa suoramyyntiin määrät, joiden osalta interventioelimet toteavat vuosi-inventaarin tai tarkastuksen yhteydessä tehdyn silmämääräisen tarkastuksen perusteella, ettei niitä ole enää mahdollista pakata uudelleen tai niiden laatu on heikentynyt.

(41) Järjestelmän tehokkaan hallinnon varmistamiseksi on tarpeen säätää, että jäsenvaltioiden on ilmoitettava komissiolle määräajoin varastotilanne sekä varastointipaikkoihin otetut ja niistä poistetut määrät. Jäsenvaltioiden toimivaltaisten viranomaisten olisi toimitettava nämä tiedot komissiolle sähköisesti komission jäsenvaltioiden käyttöön asettamalla lomakkeella.

(42) Tähän asetukseen sisällytetään eräitä interventiotoimenpiteitä koskevia säännöksiä, jotka sisältyvät neuvoston asetuksen (EY) N:o 1255/1999 soveltamista koskevista säännöistä siltä osin kuin on kyse jäsenvaltioiden ja komission välisistä tiedonannoista maito- ja maitotuotealalla 5 päivänä huhtikuuta 2005 annettuun komission asetukseen (EY) N:o 562/2005 (5). Sen vuoksi kyseistä asetusta olisi muutettava.

(43) Koska tämän asetuksen tavoitteena on yhdenmukaistaa julkisen intervention kattamiin tuotteisiin sovellettavat säännökset, tällä asetuksella olisi korvattava säännökset, jotka sisältyvät interventioelinten suorittaman paddy- eli raakariisin myyntiin saattamisen menettelyistä ja edellytyksistä 11 päivänä tammikuuta 1991 annettuun komission asetukseen (ETY) N:o 75/91 (6), neuvoston asetuksen (EY) N:o 1255/1999 soveltamista koskevista yksityiskohtaisista säännöistä rasvattoman maitojauheen markkinoilla toteutettavien interventiotoimenpiteiden osalta 12 päivänä tammikuuta 2001 annettuun komission asetukseen (EY) N:o 214/2001 (7), neuvoston asetuksen (EY) N:o 1254/1999 soveltamista koskevista yksityiskohtaisista säännöistä naudanliha-alan julkisten interventioiden ostojärjestelmien osalta 8 päivänä marraskuuta 2006 annettuun komission asetukseen (EY) N:o 1669/2006 (8), neuvoston asetuksen (EY) N:o 1255/1999 soveltamista koskevista yksityiskohtaisista säännöistä voin markkinoiden interventiotoimenpiteiden osalta 5 päivänä helmikuuta 2008 annettuun komission asetukseen (EY) N:o 105/2008 (9), maksajavirastojen tai interventioelinten suorittamaan viljan haltuunottoon sovellettavista menettelyistä sekä menetelmistä viljan laadun määrittämiseksi 18 päivänä heinäkuuta 2008 annettuun komission asetukseen (EY) N:o 687/2008 (10), maksajavirastojen tai interventioelinten hallussaan pitämien viljojen myyntiin saattamisen menettelyistä ja edellytyksistä 12 päivänä helmikuuta 2009 annettuun komission asetukseen (EY) N:o 127/2009 (11) ja neuvoston asetuksen (EY) N:o 1234/2007 soveltamista koskevista yksityiskohtaisista säännöistä durumvehnän tai paddyriisin ostamiseksi järjestettävällä tarjouskilpailulla toteutettavan julkisen intervention osalta sekä asetusten (EY) N:o 428/2008 ja (EY) N:o 687/2008 muuttamisesta 24 päivänä heinäkuuta 2009 annettuun komission asetukseen (EY) N:o 670/2009 (12). Sen vuoksi mainitut asetukset olisi kumottava.

(44) Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,

ON HYVÄKSYNYT TÄMÄN ASETUKSEN:

I OSASTO

JULKISEEN INTERVENTIOON LIITTYVÄT YLEISET SÄÄNNÖT JA EDELLYTYKSET

I LUKU

Soveltamisala, määritelmä sekä interventiokeskusten ja varastointipaikkojen hyväksyminen

1 artikla

Soveltamisala ja määritelmä

1. Tässä asetuksessa vahvistetaan asetuksen (EY) N:o 1234/2007 10 artiklan 1 kohdan a, b, d, e ja f alakohdassa lueteltujen tuotteiden interventio-ostoja ja -myyntejä koskevat yhteiset yksityiskohtaiset säännöt.

Sen soveltaminen ei rajoita tuotteiden ostoa koskevien tarjouskilpailumenettelyjen avaamista koskevissa komission asetuksissa tai interventiomyyntejä koskevissa komission asetuksissa annettujen erityisten säännösten soveltamista.

2. Tässä asetuksessa ’interventioelimellä’ tarkoitetaan maksajavirastoa tai elintä, jolle maksajavirasto on siirtänyt tehtäviä asetuksen (EY) N:o 884/2006 2 artiklan 1 kohdan mukaisesti.

2 artikla

Interventiokeskusten ja varastointipaikkojen nimeäminen ja hyväksyminen

1. Interventiokeskusten ja varastointipaikkojen, joissa ostettuja tuotteita säilytetään, on oltava interventioelinten vastuulla tämän asetuksen ja asetuksen (EY) N:o 884/2006 mukaisesti, erityisesti vastuuseen ja tarkastuksiin liittyvien seikkojen osalta, kuten mainitun asetuksen 2 artiklassa säädetään.

2. Interventioelinten on hyväksyttävä ennakolta vilja- ja riisialojen interventiokeskukset, jotka komissio nimeää asetuksen (EY) N:o 1234/2007 41 artiklan nojalla. Interventiokeskus voi muodostua yhdestä tai useammasta varastointipaikasta, jotka sijaitsevat jäsenvaltion alueella.

3. Interventioelinten on hyväksyttävä interventiokeskuksen varastointipaikat. Interventioelinten on varmistettava, että interventiokeskukset tai varastointipaikat täyttävät ainakin 3 artiklassa vahvistetut edellytykset.

4. Interventiokeskuksia ja niiden varastointipaikkoja koskevat tiedot on päivitettävä ja annettava jäsenvaltioiden ja kansalaisten tietoon tämän asetuksen 55 artiklan mukaisesti.

3 artikla

Interventiokeskuksia ja varastointipaikkoja koskevat vaatimukset

1. Viljan ja riisin osalta

a) kunkin interventiokeskuksen vähimmäisvarastointikapasiteetin on oltava i) 20 000 tonnia viljan osalta, kun huomioon otetaan kaikki varastointipaikat; ii) 10 000 tonnia riisin osalta, kun huomioon otetaan kaikki varastointipaikat;

b) kullakin varastointipaikalla / kunkin varastointipaikan i) on oltava vähimmäisvarastointikapasiteettia 5 000 tonnia interventiokautena 2012/2013 aloitettavien ostojen osalta; ii) on oltava rakennettu ja sovelluttava viljan ja riisin varastointiin ja kunnossa säilyttämiseen 3 kohdan mukaisesti; iii) on oltava käytettävissä tarvittavat tekniset laitteet viljan ja riisin haltuunottoa varten; iv) on kyettävä siirtämään määrät pois 51 artiklan 2 kohdassa määritellyssä poissiirtämistä koskevassa määräajassa.

Tässä kohdassa interventiokeskuksen ’vähimmäisvarastointikapasiteetilla’ tarkoitetaan vähimmäiskapasiteettia, joka ei ole välttämättä käytettävissä pysyvästi mutta helposti toteutettavissa aikana, jona ostot mahdollisesti suoritetaan. Vähimmäisvarastointikapasiteettia on sovellettava kaikkiin ostettaviin viljoihin ja riisilajikkeisiin.

Kun varastointipaikoilla on välitön yhteys joelle, merelle tai rautateille, ensimmäisen kohdan b alakohdan i alakohdassa vahvistettua vähimmäisvarastointikapasiteettia ei sovelleta.

2. Voin ja rasvattoman maitojauheen osalta kunkin varastointipaikan vähimmäisvarastointikapasiteetin on oltava 400 tonnia. Vähimmäisvarastointikapasiteettivaatimusta ei sovelleta, kun varastointipaikalla on välitön yhteys joelle, merelle tai rautateille.

3. Rasvattoman maitojauheen, voin, viljan ja riisin varastointipaikkojen on

a) oltava kuivia, hyvässä kunnossa ja vailla tuhoeläimiä;

b) oltava vailla vieraita hajuja;

c) mahdollistettava hyvä ilmanvaihto kylmävarastoja lukuun ottamatta.

4. Voin osalta interventioelinten on vahvistettava tekniset vaatimukset määräämällä erityisesti, että varastointilämpötila on –15 oC tai sitä alhaisempi, ja toteutettava kaikki muut tarvittavat toimenpiteet voin asianmukaisen säilymisen varmistamiseksi.

5. Kun kyseessä ovat naudanliha-alan tuotteet, jäljempänä ’naudanliha’, jäsenvaltioiden on valittava varastointipaikat siten, että interventiotoimenpiteiden tehokkuus voidaan varmistaa. Varastointipaikkojen tiloissa on voitava

a) ottaa haltuun luullinen liha;

b) jäädyttää kaikki liha, joka säilytetään ilman jatkokäsittelyä;

c) varastoida lihaa vähintään kolme kuukautta teknisesti tyydyttävissä olosuhteissa.

Luuttomaksi leikattavaa luullista lihaa voidaan käsitellä ainoastaan sellaisissa varastointipaikoissa, joiden leikkaamo ja jäähdyttämö eivät kuulu teurastamolle ja/tai tarjouskilpailun voittajalle ja joiden toiminta, johtajat ja henkilökunta ovat riippumattomia teurastamosta ja/tai tarjouskilpailun voittajasta. Jos jalostusketjussa ilmenee kuitenkin näiden vaatimusten noudattamiseen liittyviä käytännön vaikeuksia, jäsenvaltiot voivat poiketa näistä vaatimuksista edellyttäen, että ne tiukentavat hyväksynnän yhteydessä tehtäviä tarkastuksia liitteessä III olevan III osan 5 kohdan mukaisesti.

Lukuun ottamatta asetuksen (EY) N:o 1234/2007 195 artiklan 2 kohdassa tarkoitetun menettelyn mukaisesti myönnettyjä erityisiä poikkeuksia, sen jäsenvaltion alueella sijaitseviin kylmävarastoihin, jonka toimialueella interventioelin sijaitsee, on voitava varastoida kaikki interventioelimen osoittama luuttomaksi leikattu naudanliha vähintään kolmen kuukauden ajaksi teknisesti tyydyttävissä olosuhteissa.

II LUKU

Julkiseen interventioon osallistuminen

4 artikla

Toimijoiden kelpoisuusedellytykset

1. Kaikki yhteisöön sijoittautuneet ja yhteisössä alv-rekisteriin merkityt toimijat voivat jättää tarjouksen tarjouskilpailussa tai sen ulkopuolella julkisessa interventiojärjestelmässä.

Viljan ja riisin ostoissa riittää kuitenkin tilarekisteriin merkitseminen, jos toimijaa ei ole merkitty alv-rekisteriin.

2. Kun kyseessä ovat naudanlihan ostot, ainoastaan seuraavat toimijat voivat osallistua tarjouskilpailuun:

a) Euroopan parlamentin ja neuvoston asetuksen (EY) N:o 853/2004 (13) 4 artiklan mukaisesti rekisteröidyt tai hyväksytyt naudanliha-alan teurastuslaitokset riippumatta niiden oikeudellisesta asemasta; ja

b) karja- tai lihakauppiaat, jotka teurastavat mainituissa teurastamoissa omaan lukuunsa.

3. Kun kyseessä ovat voi ja rasvaton maitojauhe, asetuksen (EY) N:o 1234/2007 10 artiklan 1 kohdan e ja f alakohdassa tarkoitetut hyväksytyt yritykset ovat kelpoisia ainoastaan, jos ne täyttävät liitteessä IV olevassa III osassa ja liitteessä V olevassa III osassa tarkoitetut edellytykset.

5 artikla

Menettely tarjousten jättämiseksi tarjouskilpailussa tai sen ulkopuolella

1. Jätettäessä tarjouksia tarjouskilpailussa tai sen ulkopuolella tämän asetuksen mukaisesti on käytettävä menetelmää, jonka asianomaiset jäsenvaltiot ovat asettaneet toimijoiden käyttöön.

2. Interventioelimet voivat edellyttää, että tarjouskilpailussa tai sen ulkopuolella sähköisesti tehdyissä tarjouksissa on Euroopan parlamentin ja neuvoston direktiivin 1999/93/EY (14) 2 artiklan 2 kohdassa tarkoitettu kehittynyt sähköinen allekirjoitus tai sähköinen allekirjoitus, joka tarjoaa allekirjoitusta vastaavat takeet niiden sähköisiä ja digitoituja asiakirjoja koskevien sääntöjen ja edellytysten mukaisesti, joita komissio soveltaa päätöksen 2004/563/EY, Euratom (15) ja sen täytäntöönpanosääntöjen mukaisesti.

II OSASTO

OSTOMENETTELY

6 artikla

Ostomenettelyn tyyppi

1. Asetuksen (EY) N:o 1234/2007 10 artiklan 1 kohdan a, b, d, e ja f alakohdassa lueteltujen tuotteiden osto tehdään joko ostamalla kiinteään hintaan tai mainitun asetuksen 12, 13 ja 18 artiklan mukaisella tarjouskilpailumenettelyllä.

2. Tarjouskilpailussa tai sen ulkopuolella tehdyt, tavallista vehnää, voita ja rasvatonta maitojauhetta koskevat tarjoukset voidaan jättää tämän osaston säännösten mukaisesti asetuksen (EY) N:o 1234/2007 11 artiklassa vahvistettujen interventiojaksojen aikana.

I LUKU

Yleiset säännöt

I jakso

Yleiset ostoedellytykset

7 artikla

Tuotteiden kelpoisuus

1. Jotta tuotteet kelpaisivat julkiseen interventioon, niiden on täytettävä asetuksessa (EY) N:o 1234/2007 säädetyt vaatimukset sekä oltava laadultaan virheettömiä, aitoja ja myyntikelpoisia.

Niiden on täytettävä erityisesti tässä asetuksessa säädetyt vaatimukset, jotka esitetään

— viljan osalta liitteessä I olevassa I, II ja III osassa,

— riisin osalta liitteessä II olevassa I ja III osassa,

— naudanlihan osalta liitteessä III olevassa I, III, V ja VI osassa,

— voin osalta 28 artiklassa ja liitteessä IV olevassa I ja IV osassa,

— rasvattoman maitojauheen osalta 28 artiklassa ja liitteessä V olevassa I, IV ja V osassa.

2. Tuotteiden kelpoisuuden selvittämiseksi ne on testattava menetelmin, joista määrätään

— viljan osalta liitteessä I olevassa IV–VIII ja XII osassa,

— riisin osalta liitteessä II olevassa VI osassa,

— naudanlihan osalta liitteessä III olevassa III osassa,

— voin osalta liitteessä IV olevassa IV osassa,

— rasvattoman maitojauheen osalta liitteessä V olevassa IV osassa.

8 artikla

Tarjottavien tuotteiden vähimmäismäärät

1. Tarjouskilpailussa tai sen ulkopuolella ostettavaksi tarjottavien tuotteiden vähimmäismäärä on

a) tavallisen vehnän, ohran, maissin ja durran osalta 80 tonnia;

b) durumvehnän osalta 10 tonnia;

c) riisin osalta 20 tonnia;

d) naudanlihan osalta 10 tonnia;

e) voin osalta 20 tonnia;

f) rasvattoman maitojauheen osalta 20 tonnia.

2. Ostettaessa tuotteita kiinteään hintaan jäsenvaltio voi vaatia ensimmäisessä kohdassa vahvistettuja määriä suurempien vähimmäismäärien soveltamista, jos tämä on perusteltua jäsenvaltiossa voimassa olevien tukkukauppaedellytysten ja -tapojen tai ympäristösääntöjen vuoksi.

9 artikla

Vakuus

Kun tuotteita tarjotaan ostettavaksi tarjouskilpailussa tai sen ulkopuolella, interventioelimelle, jolle tarjouskilpailussa tai sen ulkopuolella tehty tarjous jätetään, on asetuksen (ETY) N:o 2220/85 mukaisesti asetettava seuraava vakuus:

a) viljan osalta 20 euroa/tonni;

b) paddyriisin osalta 30 euroa/tonni;

c) naudanlihan osalta 300 euroa/tonni;

d) voin osalta 50 euroa/tonni;

e) rasvattoman maitojauheen osalta 50 euroa/tonni.

10 artikla

Tarjouskilpailussa tai sen ulkopuolella tehtävien tarjousten jättämistä ja hyväksyttävyyttä koskevat edellytykset

1. Jotta interventioelin voi hyväksyä tarjouskilpailussa tai sen ulkopuolella tehtävän tarjouksen, tarjous on esitettävä sen jäsenvaltion virallisella kielellä, jossa se jätetään, ja sen on sisällettävä

a) jäsenvaltion käyttöön asettama lomake, josta käyvät ilmi ainakin seuraavat tiedot: i) tarjouskilpailuun osallistuvan tai sen ulkopuolisen tarjoajan nimi, osoite ja alv-numero siinä jäsenvaltiossa, jossa tarjoaja harjoittaa pääasiallista toimintaansa, tai muussa tapauksessa tilarekisterinumero; ii) tarjottu tuote ja viljan ja riisin osalta CN-koodi sekä riisin osalta riisityyppi ja -lajike; iii) naudanlihaa lukuun ottamatta tuotteen varastointipaikka tarjouskilpailussa tai sen ulkopuolella tehdyn tarjouksen jättöhetkellä; iv) viljan ja riisin osalta se hyväksytty interventiokeskuksen varastointipaikka, jolle tarjouskilpailussa tai sen ulkopuolella tehty tarjous on tehty edullisimpaan hintaan 29 artikla huomioon ottaen; tämä varastointipaikka ei saa olla se varastointipaikka, jossa tuote on tarjouskilpailussa tai sen ulkopuolella tehtävän tarjouksen jättöhetkellä; v) viljan ja riisin satovuosi ja tuotantoalue tai -alueet yhteisössä; vi) voin ja rasvattoman maitojauheen tuotantopäivä; vii) tarjouskilpailussa tai sen ulkopuolella tarjottu määrä 8 artiklassa säädettyjen määrien rajoissa; viii) viljan ja riisin osalta tarjotun tuotteen tärkeimmät ominaispiirteet; ix) voin ja rasvattoman maitojauheen osalta yrityksen nimi ja hyväksyntänumero;

b) seuraavat liiteasiakirjat: i) todisteet siitä, että tarjouskilpailuun osallistuva tai sen ulkopuolinen tarjoaja on asettanut 9 artiklassa tarkoitetun vakuuden; ii) viljan ja riisin osalta tarjouskilpailuun osallistuvan tai sen ulkopuolisen tarjoajan vakuutus, että tarjottu määrä sijaitsee tosiasiallisesti tämän kohdan a alakohdan iii alakohdassa täsmennetyssä varastointipaikassa; iii) viljan ja riisin osalta tarjouskilpailuun osallistuvan tai sen ulkopuolisen tarjoajan vakuutus, että tuotteet ovat peräisin yhteisöstä ja että tarjouskilpailussa tai sen ulkopuolella tehty tarjous koskee homogeenista erää, jonka riisin ollessa kyseessä on koostuttava saman lajikkeen paddyriisistä; ja iv) viljan ja riisin osalta vakuutus, jossa täsmennetään sadonkorjuun jälkeen mahdollisesti suoritetut käsittelyt, käytetyn tuotteen nimi, se, että tuotetta on käytetty käyttöedellytysten mukaisesti sekä se, että tuote on sallittu neuvoston direktiivin 91/414/ETY (16) perusteella.

2. Sen estämättä, mitä tämän artiklan 1 kohdan a alakohdan iv alakohdassa säädetään, tarjouskilpailuun osallistuva tai sen ulkopuolinen tarjoaja voi pyytää 1 kohdan a alakohdassa tarkoitetulla lomakkeella, että tuote otetaan haltuun siinä varastointipaikassa, jossa tuote on tarjouskilpailussa tai sen ulkopuolella tehdyn tarjouksen jättöhetkellä, sillä edellytyksellä, että varastointipaikka täyttää 3 artiklassa säädetyt vaatimukset ja on viljan ja riisin osalta hyväksytty 2 artiklan 3 kohdan mukaisesti.

3. Jos määräaika tarjouskilpailussa tai sen ulkopuolella tehtyjen tarjousten jättämiselle on yleinen vapaapäivä, tarjoukset on jätettävä viimeistään yleistä vapaapäivää edeltävänä viimeisenä työpäivänä.

4. Interventioelimen on katsottava lauantaisin, sunnuntaisin tai yleisinä vapaapäivinä tarjouskilpailussa tai sen ulkopuolella tehdyt tarjoukset vastaanotetuiksi niiden jättöpäivää seuraavana ensimmäisenä työpäivänä.

5. Tarjouskilpailussa tai sen ulkopuolella tehtyjä tarjouksia ei voida perua eikä muuttaa niiden jättämisen jälkeen.

6. Interventioelimen on rekisteröitävä tarjouskilpailussa tai sen ulkopuolella tehdyt hyväksyttävät tarjoukset sekä asianomaiset määrät päivänä, jona tarjous vastaanotettiin.

7. Tarjouskilpailussa tai sen ulkopuolella tehdyn tarjouksen hyväksymisestä johtuvia oikeuksia ja velvollisuuksia ei voi siirtää.

11 artikla

Tarjouskilpailussa tai sen ulkopuolella tehtyjen tarjousten tarkastus interventioelimessä

1. Interventioelinten on tarkastettava tarjouskilpailussa tai sen ulkopuolella tehtyjen tarjousten hyväksyttävyys 10 artiklan 1 kohdassa vahvistettujen edellytysten perusteella.

Jos tarjouskilpailussa tai sen ulkopuolella tehty tarjous ei ole hyväksyttävissä, interventioelimen on ilmoitettava asiasta asianomaiselle toimijalle kolmen työpäivän kuluessa. Jos toimija ei tarjouskilpailun ulkopuolella tehdyn tarjouksen osalta saa tällaista ilmoitusta, tarjous katsotaan hyväksytyksi.

2. Interventioelin voi tarkastaa 10 artiklan 1 kohdan b alakohdan ii, iii ja iv alakohdassa tarkoitettujen asiakirjojen vaatimustenmukaisuuden varmistettuaan, että tarjouskilpailussa tai sen ulkopuolella tehdyt tarjoukset voidaan hyväksyä, tarpeen mukaan sen interventioelimen avustuksella, jonka toimivaltaan tarjouskilpailuun osallistuvan tai sen ulkopuolisen tarjoajan mainitsema varastointipaikka kuuluu, 32 artiklan 3 kohdan mukaisesti.

II jakso

Kiinteään hintaan tapahtuvia ostoja koskevat erityiset edellytykset

12 artikla

Menettely tuotteiden ostamiseksi kiinteään hintaan

1. Tavallisen vehnän, voin ja rasvattoman maitojauheen ostot kiinteään hintaan asetuksen (EY) N:o 1234/2007 18 artiklan 1 kohdassa tarkoitetulla tavalla on tehtävä I jakson ja tämän jakson säännösten mukaisesti.

2. Interventioelimelle voi jättää tarjouksia asetuksen (EY) N:o 1234/2007 11 artiklassa säädettyjen jaksojen alusta alkaen.

13 artikla

Ilmoitukset komissiolle

1. Interventioelinten on ilmoitettava komissiolle tavallisen vehnän, voin ja rasvattoman maitojauheen määrät, joista on edeltävän viikon aikana tehty tarjous, ja asiaan liittyvät tiedot.

2. Ilmoitukset on toimitettava

a) voin ja rasvattoman maitojauheen osalta viimeistään kunakin maanantaina kello 14:00 (Brysselin aikaa);

b) tavallisen vehnän osalta viimeistään kunakin keskiviikkona kello 12:00 (Brysselin aikaa) 56 artiklan 1 kohdassa tarkoitetun ilmoituksen yhteydessä.

3. Jos tavallisen vehnän, voin ja rasvattoman maitojauheen osalta tarjotut määrät ovat lähellä asetuksen (EY) N:o 1234/2007 13 artiklan 1 kohdan a, c tai d alakohdassa tai 18 artiklan 1 kohdan a alakohdassa vahvistettuja enimmäismääriä, komissio ilmoittaa jäsenvaltioille, mistä päivämäärästä alkaen niiden on ilmoitettava kunakin työpäivänä ennen klo 14.00 (Brysselin aikaa) komissiolle tämän artiklan 1 kohdassa tarkoitettujen määrien osalta ne tavallisen vehnän, voin ja rasvattoman maitojauheen määrät, jotka on tarjottu interventioon edeltävän työpäivän aikana.

4. Ilmoituksissa ei saa olla 10 artiklan 1 kohdan a alakohdan i ja ix alakohdassa tarkoitettuja tietoja.

5. Ilmoitukset on tehtävä 58 artiklan mukaisesti.

14 artikla

Toimenpiteet interventiokynnysten noudattamiseksi

1. Jotta asetuksen (EY) N:o 1234/2007 13 artiklan 1 kohdan a, c ja d alakohdassa ja 18 artiklan 1 kohdan a alakohdassa tarkoitettuja enimmäismääriä noudatettaisiin, komissio päättää ilman mainitun asetuksen 195 artiklan 1 kohdassa tarkoitetun komitean myötävaikutusta

a) kiinteään hintaan tapahtuvan interventio-oston lopettamisesta;

b) jos tiettynä päivänä tarjotun koko määrän hyväksyminen johtaisi enimmäismäärän ylittymiseen, jakokertoimesta, jota sovelletaan kultakin tarjoajalta kyseisenä päivänä vastaanotettujen ja komissiolle ilmoitettujen tarjousten sisältämään kokonaismäärään;

c) tarvittaessa jäsenvaltioiden interventioelimille jätettyjen käsiteltävinä olevien tarjousten hylkäämisestä.

Komissio tekee päätöksensä kahden työpäivän kuluessa 13 artiklan 1 kohdassa tarkoitetusta ilmoituksesta ja viiden työpäivän kuluessa 13 artiklan 3 kohdassa tarkoitetusta ilmoituksesta.

2. Tavallisen vehnän, voin ja rasvattoman maitojauheen osalta tarjoaja, johon sovelletaan 1 kohdan b alakohdassa tarkoitettua jakokerrointa, voi päättää perua tarjouksensa viiden työpäivän kuluessa jakokertoimen vahvistavan asetuksen voimaantulopäivästä.

III jakso

Tarjouskilpailumenettelyllä tapahtuvia ostoja koskevat erityiset edellytykset

15 artikla

Tarjouskilpailumenettelyllä ostettavia tuotteita koskeva menettely

Asetuksen (EY) N:o 1234/2007 18 artiklan 2 kohdassa tarkoitettujen tuotteiden ostot on tehtävä I jakson ja tämän jakson säännösten mukaisesti.

16 artikla

Tarjouskilpailumenettely

1. Tarjouskilpailumenettely voidaan aloittaa asetuksen (EY) N:o 1234/2007 195 artiklan 2 kohdassa tarkoitetun menettelyn mukaisesti antamalla asetus, jäljempänä ’tarjouskilpailumenettelyn aloittamisesta annettu asetus’.

2. Komissio avaa ilman asetuksen (EY) N:o 1234/2007 195 artiklan 1 kohdassa tarkoitetun komitean myötävaikutusta

a) tavallisen vehnän ostoa koskevan tarjouskilpailumenettelyn, kun määrät ylittävät 3 miljoonan tonnin tarjotun enimmäismäärän;

b) naudanlihan ostoa koskevan tarjouskilpailumenettelyn luokittain ja jäsenvaltion tai sen alueen mukaan kahden viimeisimmän markkinahintojen viikkonoteerauksen perusteella asetuksen (EY) N:o 1234/2007 12 artiklan 1 kohdan c alakohdan ja 18 artiklan 3 kohdan b alakohdan mukaisesti.

3. Tarjouskilpailumenettelyn aloittamisesta annetussa asetuksessa on erityisesti oltava seuraavat tiedot:

a) tarjouskilpailuun kuuluvat tuotteet ja viljan ja riisin osalta CN-koodit sekä riisityyppi ja -lajike;

b) tarjouskilpailun kattama jakso (”tarjouskilpailujakso”) sekä tarvittaessa eri osajaksot, joina tarjouksia voidaan jättää.

4. Asetuksen (EY) N:o 1234/2007 18 artiklan 2 kohdan toisen alakohdan mukaisesti erityisissä olosuhteissa voidaan aloittaa rajoitettu tarjouskilpailumenettely asetuksen (EY) N:o 1234/2007 195 artiklan 2 kohdassa tarkoitetun menettelyn mukaisesti. Tällöin asetuksessa on viitattava tarjouskilpailumenettelyn kattamaan tiettyyn jäsenvaltioon tai jäsenvaltion tiettyyn alueeseen.

5. Riisin osalta tarjouskilpailumenettely voidaan rajoittaa yhteen tai useampaan riisityyppiin, siten kuin ne määritellään asetuksen (EY) N:o 1234/2007 liitteessä III olevan I osan I kohdan 2 alakohdassa (”lyhytjyväinen riisi”, ”keskipitkäjyväinen riisi”, ”luokan A pitkäjyväinen riisi” tai ”luokan B pitkäjyväinen riisi”).

6. Asetuksen (EY) N:o 1234/2007 12 artiklan 1 kohdan c alakohdan ja 18 artiklan 3 kohdan b alakohdan soveltamiseksi sovelletaan seuraavia sääntöjä:

a) jäsenvaltion tai sen alueen markkinoiden keskihinnassa kutakin interventiokelpoista luokkaa kohti otetaan huomioon U-, R- ja O-laatujen hinnat ilmaistuina R3-laatuna tämän asetuksen liitteessä III olevassa II osassa asianomaiselle jäsenvaltiolle tai sen interventioalueelle ilmoitettujen kertoimien mukaisesti;

b) markkinoiden keskihinnat todetaan komission asetuksessa (EY) N:o 1249/2008 (17) säädettyjen edellytysten ja laatujen mukaisesti;

c) jäsenvaltion tai sen alueen markkinoiden keskihinta kutakin interventiokelpoista luokkaa kohti on b alakohdassa tarkoitettujen kaikkien laatujen keskimääräinen markkinahinta, joka painotetaan sillä perusteella, kuinka suuri osuus kullakin laadulla on kyseisen jäsenvaltion tai alueen teurastuksissa.

Yhdistyneessä kuningaskunnassa on kaksi interventioaluetta, jotka määritellään seuraavasti:

— I alue: Iso-Britannia,

— II alue: Pohjois-Irlanti.

7. Tämän artiklan 2 ja 6 kohtaa sovellettaessa jäsenvaltion toimivaltaisen viranomaisen on ilmoitettava komissiolle markkinoiden keskihinnat asetuksen (EY) N:o 1249/2008 17 artiklan ja tämän asetuksen 58 artiklan mukaisesti.

17 artikla

Tarjouskilpailussa tehtyjen tarjousten jättäminen ja hyväksyttävyys

1. Edellä 10 artiklassa vahvistettujen yleisten edellytysten lisäksi tarjouskilpailussa tehty tarjous on hyväksyttävissä, jos siinä esitetään hintapyyntö euroina mittayksikköä kohden enintään kahden desimaalin tarkkuudella ilman arvonlisäveroa.

Vilja- tai riisitonnilta pyydetyn hinnan on vastattava viljan vähimmäislaatua tai riisin vakiolaatua toimitettuna tarjoajan osoittamaan varastointipaikkaan purkamattomana.

Voin ja rasvattoman maitojauheen hintapyynnön on koskettava 100:aa kilogrammaa tuotteita toimitettuna interventioelimen nimeämän varastointipaikan lastauslaiturille 25 artiklan ja 30 artiklan 1 kohdan mukaisesti.

Naudanlihan osalta tarjoajan on ilmoitettava 16 artiklan 5 kohdan a alakohdan ja 19 artiklan 2 kohdan toisen alakohdan mukainen hinta, joka vastaa 100:aa kilogrammaa R3-laadun tuotteita.

2. Tarjottu hinta voi olla viljan, riisin, naudanlihan ja rasvattoman maitojauheen osalta enintään asetuksen (EY) N:o 1234/2007 8 artiklassa vahvistetun viitehinnan suuruinen ja voin osalta enintään 90 prosenttia mainitun asetuksen 18 artiklan 3 kohdassa tarkoitetusta viitehinnasta, sanotun kuitenkaan rajoittamatta tämän asetuksen 20 artiklan 1 kohdan soveltamista.

18 artikla

Tarjouskilpailussa tehtyjen tarjousten ilmoittaminen komissiolle

1. Interventioelinten on ilmoitettava kaikki tarjouskilpailussa tehdyt, hyväksyttävissä olevat tarjoukset komissiolle tarjouskilpailumenettelyn aloittamisesta annetussa asetuksessa säädetyssä määräajassa ja esitettävä kaikki asiaan liittyvät tiedot.

2. Ilmoituksissa ei saa olla 10 artiklan 1 kohdan a alakohdan i ja ix alakohdassa tarkoitettuja tietoja.

3. Interventioelinten on toimitettava komissiolle 1 kohdassa tarkoitetussa määräajassa ilmoitukset siitä, ettei tarjouksia ole jätetty.

4. Ilmoitukset on tehtävä 58 artiklan mukaisesti.

19 artikla

Tarjouskilpailussa tehtyjen tarjousten perusteella tehtävät päätökset

1. Edellä olevan 18 artiklan mukaisesti ilmoitettujen, tarjouskilpailussa tehtyjen tarjousten perusteella komissio vahvistaa asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen enimmäisostohinnan tai päättää olla vahvistamatta sitä.

2. Naudanlihan osalta

a) R3-laatuun liittyvä enimmäisostohinta vahvistetaan luokittain;

b) jäsenvaltio tai sen alue voi vahvistaa erilaisen ostohinnan heijastamaan markkinoilla noteerattuja keskihintoja asetuksen (EY) N:o 1234/2007 12 artiklan 1 kohdan c alakohdan mukaisesti.

Jos haltuunotto koskee muita laatuja kuin R3-laatua, tarjouskilpailun voittajalle maksettavaa hintaa on tarkistettava ostettuun laatuun sovellettavalla kertoimella, joka vahvistetaan liitteessä III olevassa II osassa.

3. Edellä 1 ja 2 kohdassa tarkoitetut julkista interventiota koskevat päätökset julkaistaan Euroopan unionin virallisessa lehdessä.

20 artikla

Tarjouskilpailussa tehtyjä tarjouksia koskevat yksittäiset päätökset

1. Jos 19 artiklan 1 kohdan mukaisesti on vahvistettu enimmäisostohinta, interventioelinten on hyväksyttävä tarjouskilpailussa tehdyt tarjoukset, jotka ovat samansuuruisia tai alhaisempia kuin enimmäishinta. Kaikki muut tarjoukset on hylättävä.

2. Jos enimmäisostohintaa ei ole vahvistettu, kaikki tarjoukset on hylättävä.

Interventioelimet eivät saa hyväksyä tarjouksia, joita ei ole ilmoitettu 18 artiklassa säädetyllä tavalla.

3. Interventioelinten on tehtävä tämän artiklan 1 ja 2 kohdassa tarkoitetut päätökset sen jälkeen, kun 19 artiklan 3 kohdassa tarkoitettu komission päätös julkisesta interventiosta on julkaistu, ja ilmoitettava tarjoajille tulokset heidän osallistumisestaan tarjouskilpailuun kolmen työpäivän kuluessa päätöksen voimaantulosta.

21 artikla

Naudanliha-alan erityiset edellytykset

1. Jos tarjouskilpailussa naudanlihan osalta tehty tarjous ylittää jäsenvaltiossa tai sen alueella luokkaa kohti todetun markkinoiden keskihinnan, joka on muunnettu R3-laaduksi noudattaen liitteessä III olevassa II osassa vahvistettuja kertoimia ja jota on korotettu 10 eurolla 100:aa ruhopainokiloa kohti, sitä ei hyväksytä.

2. Rajoittamatta 1 kohdan soveltamista tarjoukset hylätään, jos hintatarjous on korkeampi kuin 19 artiklan 2 kohdan ensimmäisessä alakohdassa tarkoitettu kyseistä tarjouskilpailun osajaksoa koskeva enimmäisostohinta.

3. Jos tarjouskilpailuun osallistuvan tarjoajan hyväksytty ostohinta on korkeampi kuin 1 kohdassa tarkoitettu markkinoiden keskihinta, tätä hyväksyttyä hintaa tarkistetaan kertomalla se liitteessä III olevassa VII osassa olevaa A-kaavaa soveltamalla saadulla kertoimella. Kyseinen kerroin ei kuitenkaan voi

a) olla suurempi kuin yksi;

b) johtaa hyväksytyn hinnan alenemiseen määrällä, joka on suurempi kuin tämän hinnan ja markkinoiden keskihinnan erotus.

Jos jäsenvaltiolla on käytössään luotettavia tietoja ja asianmukaisia tarkastuskeinoja, se voi päättää laskea kertoimen kullekin tarjoajalle liitteessä III olevassa VII osassa olevan B-kaavan mukaisesti.

22 artikla

Naudanlihan ostojen rajoittaminen

Interventioelimet, jotka eivät interventioon tarjotun naudanlihan suuren määrän vuoksi pysty ottamaan viipymättä haltuunsa tarjottua naudanlihaa, voivat rajoittaa ostot määriin, jotka ne pystyvät ottamaan haltuunsa alueellaan tai jollakin niiden 16 artiklan 5 kohdan toisessa alakohdassa määritellyllä interventioalueella.

Jäsenvaltioiden on varmistettava, että nämä rajoitukset vaikuttavat mahdollisimman vähän kaikkien asianomaisten yhtäläisiin osallistumismahdollisuuksiin.

II LUKU

Ensisijaiset vaatimukset ja vakuuden vapauttaminen tai pidättäminen

23 artikla

Ensisijaiset vaatimukset

Asetuksen (ETY) N:o 2220/85 20 artiklan mukaisia ensisijaisia vaatimuksia ovat seuraavat:

a) tarjouskilpailussa tai sen ulkopuolella tehdyn tarjouksen voimassapitäminen;

b) tuotteiden toimittaminen interventioelimen nimeämään varastointipaikkaan toimitusvahvistuksessa 25 artiklan mukaisesti vahvistetussa määräajassa;

c) 7 artiklassa tarkoitettujen vaatimusten noudattaminen;

d) viljan ja riisin osalta tuotteiden sijainti mainitussa varastointipaikassa hetkellä, jona tarjous jätettiin tarjouskilpailussa tai sen ulkopuolella.

24 artikla

Vakuuden vapauttaminen ja pidättäminen

1. Edellä 9 artiklassa tarkoitettu vakuus on vapautettava heti, kun tarjouskilpailuun osallistuva tai sen ulkopuolinen tarjoaja on toimittanut 25 artiklan mukaisessa toimitusvahvistuksessa mainitun määrän siinä vahvistetussa määräajassa ja on todettu, että 7 artiklassa tarkoitettuja vaatimuksia on noudatettu.

2. Jos tuotteet eivät vastaa 7 artiklassa tarkoitettuja vaatimuksia, ne on hylättävä ja vakuus pidätettävä suhteessa hylättyyn määrään.

3. Jos tarjouskilpailuun osallistuva tai sen ulkopuolinen tarjoaja ei ole toimittanut tuotteita toimitusvahvistuksessa mainitussa määräajassa, vakuus on pidätettävä suhteessa toimittamatta jääneisiin määriin ja ostosopimus on purettava vielä toimittamattomien määrien osalta, jollei kyseessä ole ylivoimainen este.

4. Jos tarjouskilpailussa tai sen ulkopuolella tehdyt tarjoukset eivät ole hyväksyttävissä tai niitä ei hyväksytä, vakuus on vapautettava.

5. Kun kyseessä ovat vilja ja riisi ja jos interventioelin ei ole saanut tyydyttäviä todisteita siitä, että tarjotut määrät sijaitsivat varastointipaikassa, kuten 10 artiklan 1 kohdan b alakohdan ii alakohdassa säädetään, vakuus on pidätettävä.

Ensimmäisen alakohdan soveltamiseksi interventioelimen on tarkastettava varastointipaikoissa olevat määrät noudattaen soveltuvin osin asetuksessa (EY) N:o 884/2006 säädettyjä sääntöjä ja edellytyksiä varmistaakseen, että varastoidut tuotteet ovat tosiasiallisesti varastossa julkisen varastoinnin toimien yhteydessä, ja erityisesti noudattaen mainitun asetuksen liitteessä I olevan B osan III kohdassa esitettyjä sääntöjä ja edellytyksiä. Tarkastusten on koskettava vähintään viittä prosenttia tarjouskilpailussa tehdyistä tarjouksista ja viittä prosenttia tarjotuista määristä, ja ne on tehtävä riskianalyysin perusteella.

6. Kun kyseessä ovat vilja ja riisi ja jos tosiasiallisesti toimitettu ja hyväksytty määrä on pienempi kuin myönnetty määrä, vakuus on vapautettava kokonaan, jos ero on enintään viisi prosenttia.

7. Kun kyseessä on naudanliha ja jos tosiasiallisesti toimitettu ja hyväksytty määrä on pienempi kuin myönnetty määrä,

a) vakuus on vapautettava kokonaan, jos ero on enintään viisi prosenttia tai 175 kilogrammaa;

b) lukuun ottamatta ylivoimaista estettä vakuus on pidätettävä i) suhteessa toimittamattomiin tai hylättyihin määriin, jos ero on enintään 15 prosenttia; ii) kokonaan muissa tapauksissa asetuksen (ETY) N:o 2220/85 29 artiklan mukaisesti.

8. Vakuus vapautetaan, kun sovelletaan 14 artiklan 2 kohtaa.

III LUKU

Yleiset toimitussäännöt

I jakso

Toimitukset

25 artikla

Toimitukset ja toimitusvahvistukset

Kun interventioelin on tarkastanut 11 artiklan 1 kohdassa tarkoitetun tarjouksen hyväksyttävyyden ja tehnyt 20 artiklan 3 kohdassa tarkoitetun ilmoituksen, sen on annettava toimitusvahvistus, sanotun kuitenkaan rajoittamatta 14 artiklan 1 kohdan ja 19 artiklan 1 kohdan mukaisesti toteutettuja toimenpiteitä. Toimitusvahvistus on päivättävä ja numeroitava, ja siitä on käytävä ilmi

a) toimitettava määrä;

b) tuotteiden viimeinen toimituspäivä;

c) varastointipaikka, johon tuotteet on toimitettava;

d) hinta, jolla tarjouskilpailussa tai sen ulkopuolella tehty tarjous hyväksytään.

Toimitusvahvistuksia ei saa myöntää määrille, joita ei ole ilmoitettu komissiolle 13 artiklan 1 kohdan ja 18 artiklan 1 kohdan mukaisesti.

26 artikla

Viljan ja riisin toimituksia koskevat erityiset säännökset

1. Jos viljaa tai riisiä ei voida toimittaa tarjouskilpailuun osallistuvan tai sen ulkopuolisen tarjoajan ilmoittamaan 10 artiklan 1 kohdan a alakohdan iv alakohdassa tarkoitettuun interventiokeskuksen varastointipaikkaan, interventioelimen on nimettävä toinen saman interventiokeskuksen varastointipaikka tai jokin toisen hyväksytyn interventiokeskuksen varastointipaikka, johon tuotteet on toimitettava edullisimpaan hintaan.

2. Vilja tai riisi on toimitettava varastointipaikkaan viimeistään 25 artiklassa tarkoitetun toimitusvahvistuksen antamista seuraavan kolmannen kuukauden lopussa ja joka tapauksessa viimeistään 30 päivänä kesäkuuta viljan osalta ja 31 päivänä elokuuta riisin osalta.

Jäljempänä 35 artiklan 2 kohdassa tarkoitetuissa tapauksissa vilja on kuitenkin toimitettava viimeistään 31 päivänä elokuuta ja riisi viimeistään 31 päivänä lokakuuta.

3. Toimitettu määrä on punnittava tarjouskilpailuun osallistuvan tai sen ulkopuolisen tarjoajan ja hänestä riippumattoman interventioelimen edustajan läsnä ollessa.

Interventioelimen edustaja voi kuitenkin myös olla varastoija. Tällöin interventioelimen on tehtävä itse 30 päivän kuluessa 31 artiklan 1 kohdassa tarkoitetusta ehdollisen haltuunoton päivästä tarkastus, johon sisältyy ainakin tilavuuden tarkastaminen; punnitun määrän ja tilavuusmenetelmällä arvioidun määrän välinen mahdollinen ero ei saa olla suurempi kuin 5 prosenttia.

Jos sallittu poikkeama ei ylity, varastoija vastaa kaikista kustannuksista, jotka liittyvät myöhemmässä punnituksessa mahdollisesti todettuihin puuttuviin määriin viljan tai riisin haltuunoton yhteydessä varastokirjanpitoon merkittyyn painoon nähden.

Jos sallittu poikkeama ylittyy, vilja tai riisi on punnittava välittömästi. Jos todettu paino on pienempi kuin varastokirjanpitoon merkitty paino, varastoija vastaa punnituskustannuksista, kun taas päinvastaisessa tapauksessa kustannuksista vastaa jäsenvaltio.

27 artikla

Naudanlihan toimituksia koskevat erityiset säännökset

1. Tarjouskilpailun voittajan on maksettava purkauskulut.

2. Tarjouskilpailun voittajan on toimitettava tuotteet 17 päivän kuluessa naudanlihan enimmäisostohinnan vahvistavan asetuksen julkaisupäivää seuraavasta ensimmäisestä työpäivästä.

Interventioelin voi kuitenkin hyväksyttyjen määrien suuruuden perusteella pidentää tätä määräaikaa yhdellä viikolla. Toimitus voidaan toteuttaa erissä.

3. Naudanlihan toimituksia koskevat erityisvaatimukset vahvistetaan liitteessä III olevassa III osassa.

28 artikla

Voin ja rasvattoman maitojauheen toimituksia koskevat erityiset säännökset

1. Voi on pakattava ja toimitettava nettopainoltaan vähintään 25 kilogramman lohkoissa, jotka täyttävät liitteessä IV olevassa IV osassa vahvistetut vaatimukset. Voi on pakattava uusiin, kestävää materiaalia oleviin pakkauksiin siten, että voin suojaaminen varmistetaan kuljetuksen, varastoon viennin, varastoinnin ja varastosta poistamisen ajan. Pakkauksissa on oltava ainakin seuraavat merkinnät tarvittaessa koodina:

a) hyväksymisnumero, joka yksilöi tehdaslaitoksen ja tuotantojäsenvaltion;

b) tuotantopäivä;

c) varastoonvientipäivä;

d) valmistuserän numero ja pakkausnumero; pakkausnumero voidaan korvata kuormalavaan merkityllä numerolla;

e) maininta ”imelästä kermasta valmistettua voita”, jos voin vesifaasin pH vastaa tätä mainintaa.

Jäsenvaltiot voivat luopua velvoitteesta merkitä varastoonvientipäivä pakkaukseen edellyttäen, että varastosta vastaava sitoutuu pitämään rekisteriä, johon ensimmäisessä alakohdassa tarkoitetut tiedot kirjataan varastoonvientipäivänä.

2. Rasvaton maitojauhe on pakattava 25 nettokilogramman säkkeihin, jotka täyttävät liitteessä V olevassa II ja III osassa vahvistetut edellytykset ja joissa on seuraavat merkinnät tarvittaessa koodina:

a) hyväksymisnumero, joka yksilöi tehdaslaitoksen ja valmistusjäsenvaltion;

b) valmistuspäivä tai tarvittaessa valmistusviikko;

c) valmistuserän numero;

d) maininta ”sumutuskuivattu rasvaton maitojauhe”.

3. Valitun tarjoajan tai tarjouskilpailun voittajan on toimitettava voi tai rasvaton maitojauhe varastointipaikan lastauslaiturille 28 päivän kuluessa toimitusvahvistuksen antamispäivästä. Toimitus voidaan toteuttaa useissa erissä.

Rasvaton maitojauhe ja voi on toimitettava pitkäaikaisvarastointiin soveltuvia kuormalavoja käyttäen vastaaviin kuormalavoihin vaihtoa vastaan.

Valittu tarjoaja tai tarjouskilpailun voittaja vastaa voin tai rasvattoman maitojauheen mahdollisista purkukustannuksista varastointipaikan lastauslaiturille.

II jakso

Kuljetuskustannukset

29 artikla

Viljan ja riisin kuljetuskustannukset

1. Viljan tai riisin kuljetuksesta varastointipaikkaan, jonka tarjouskilpailuun osallistuva tai sen ulkopuolinen tarjoaja on ilmoittanut edullisimmaksi 10 artiklan 1 kohdan a alakohdan iv alakohdan mukaisesti, aiheutuvista kustannuksista vastaa tarjoaja, jos matkan pituus on enintään 100 kilometriä. Jos matka on tätä pidempi, interventioelin maksaa yli 100 kilometrin osuudelta aiheutuvat kuljetuskustannukset.

2. Jos interventioelin vaihtaa tarjoajan ilmoittaman varastointipaikan 26 artiklan 1 kohdan mukaisesti, interventioelin vastaa lisäkuljetuskustannuksista yli 20:tä kilometriä pidemmältä matkalta. Interventioelin maksaa kuitenkin kaikki kustannukset yli 100 kilometriä ylittävältä osuudelta. Tätä kohtaa ei sovelleta, kun sovelletaan 31 artiklan 2 kohtaa.

3. Komissio korvaa 1 ja 2 kohdassa tarkoitetut interventioelimen vastuulla olevat kustannukset muuttuvien määrien perusteella asetuksen (EY) N:o 884/2006 4 artiklan 1 kohdan c alakohdan mukaisesti.

4. Jäljempänä 35 artiklan 2 kohdassa tarkoitetusta tuotteiden korvaamisesta aiheutuvista kuljetuskustannuksista vastaa yksinomaisesti tarjouskilpailuun osallistuva tai sen ulkopuolinen tarjoaja.

30 artikla

Voin ja rasvattoman maitojauheen kuljetuskustannukset

1. Interventioelimen on valittava käytettävissä olevista varastointipaikoista se, joka sijaitsee lähinnä paikkaa, jossa voita tai rasvatonta maitojauhetta säilytetään.

Interventioelin voi kuitenkin valita toisen varastointipaikan, joka sijaitsee enintään 350 kilometrin etäisyydellä, edellyttäen, ettei kyseisen varastointipaikan valinta aiheuta varastoinnin lisäkustannuksia.

Interventioelin voi valita edellä mainittua etäisyyttä kauempana sijaitsevan varastointipaikan, jos tämä vähentää kustannuksia, kun otetaan huomioon myös varastoinnista ja kuljetuksesta aiheutuvat kustannukset. Tällöin interventioelimen on viipymättä ilmoitettava valintansa komissiolle.

2. Jos voin tai rasvattoman maitojauheen ostava interventioelin on jossakin muussa jäsenvaltiossa kuin siinä, jonka alueelle tarjottu voi tai rasvaton maitojauhe on varastoitu, 1 kohdassa tarkoitettua enimmäisetäisyyttä laskettaessa ei oteta huomioon tarjouskilpailuun osallistuvan tai sen ulkopuolisen tarjoajan varaston ja sen jäsenvaltion, jossa ostava toimivaltainen laitos sijaitsee, rajan välistä etäisyyttä.

3. Edellä 1 kohdassa tarkoitetun enimmäisetäisyyden ylittävältä osalta interventioelimen kannettaviksi lisäkuljetuskustannuksiksi vahvistetaan tonnia ja kilometriä kohden 0,05 euroa rasvattoman maitojauheen ja 0,065 euroa voin osalta. Interventioelin vastaa lisäkustannuksista ainoastaan, jos voin lämpötila sen saapuessa kylmävarastoon on enintään 6 oC.

IV LUKU

Haltuunotto, alustavat tarkastukset ja näytteenotto

31 artikla

Ehdollinen haltuunotto

1. Ehdollisen haltuunoton päivä on

a) viljan, riisin, voin ja rasvattoman maitojauheen osalta päivä, jona määrä on kokonaisuudessaan tuotu nimettyyn varastointipaikkaan, mutta aikaisintaan toimitusvahvistuksen antamispäivää seuraava päivä;

b) kunkin 27 artiklassa tarkoitetun naudanlihaerän osalta päivä, jona naudanliha tuodaan interventiovaraston leikkaamon yhteydessä sijaitsevaan punnituspisteeseen.

2. Interventioelin voi päättää, että vilja, riisi, voi tai rasvaton maitojauhe otetaan haltuun siinä varastointipaikassa, jossa tuotteet ovat tarjouskilpailussa tai sen ulkopuolella tehdyn tarjouksen jättöhetkellä, sillä edellytyksellä, että varastointipaikka täyttää 3 artiklassa säädetyt vaatimukset ja on viljan ja riisin osalta hyväksytty 2 artiklan 3 kohdan mukaisesti. Tällöin ehdollisen haltuunoton päivä on toimitusvahvistuksen antamispäivää seuraava päivä.

3. Tuotteet ottaa haltuun interventioelin tai sen edustaja, jonka on oltava tarjouskilpailuun osallistuvasta tai sen ulkopuolisesta tarjoajasta riippumaton henkilö.

32 artikla

Valvontatoimenpiteet

1. Interventiovarastoissa tehtävät tarkastukset on toteutettava asetuksen (EY) N:o 884/2006 2 artiklassa määriteltyjä edellytyksiä noudattaen, sanotun kuitenkaan rajoittamatta tämän asetuksen nojalla tuotteiden haltuunoton osalta vaadittujen tarkastusten soveltamista.

2. Jos viljan tarkastukset on tehtävä tämän asetuksen liitteessä I olevan I osan kolmannessa alakohdassa tarkoitetun riskianalyysin perusteella, vieraiden aineiden sallittuja enimmäistasoja koskevien vaatimusten noudattamatta jättämisen taloudellisista seuraamuksista vastaavat asetuksen (EY) N:o 884/2006 2 artiklassa vahvistettujen sääntöjen mukaisesti jäsenvaltiot.

Jos kyseinen jäsenvaltio voi okratoksiini A:n ja aflatoksiinin osalta kuitenkin toimittaa komissiota tyydyttävällä tavalla todisteen siitä, että vaatimuksia on noudatettu varastoon vietäessä ja että varastointia koskevia tavanomaisia edellytyksiä sekä varastoijan muita velvollisuuksia on noudatettu, taloudellinen vastuu kuuluu yhteisön talousarviolle.

3. Jos 10 artiklan 1 kohdan a alakohdan iii alakohdan mukaisesti nimetty viljan tai riisin varastointipaikka sijaitsee muussa jäsenvaltiossa kuin siinä, jossa tarjouskilpailussa tai sen ulkopuolella tehty tarjous on jätetty, ja jos kyseisen tarjouksen saanut interventioelin päättää tehdä paikalla tarkastuksen tuotteiden tosiasiallisen olemassaolon varmistamiseksi, sen on toimitettava kyseisestä varastointipaikasta vastaavalle toimivaltaiselle interventioelimelle tarkastuspyyntö, johon on liitetty tarjouskilpailussa tai sen ulkopuolella tehdyn tarjouksen jäljennös. Paikalla tehtävä tarkastus on suoritettava tarjouskilpailussa tai sen ulkopuolella tehdyn tarjouksen saaneen interventioelimen vahvistamassa määräajassa.

4. Tämän asetuksen liitteissä vahvistettuja tarkastuksia koskevia määräyksiä voidaan muuttaa asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen, erityisesti kun kyse on tapauksesta, jossa vieraat aineet voivat aiheuttaa vakavia markkinatilanteen häiriöitä tai jossa tuotteen radioaktiivisen saastumisen taso edellyttää erityistarkastuksia.

5. Tarjouskilpailuun osallistuva tai sen ulkopuolinen tarjoaja vastaa kustannuksista, jotka liittyvät viljan testaamiseen liitteessä I olevassa XII osassa tarkoitetuin menetelmin seuraavissa tarkoituksissa:

i) durran tanniinipitoisuuden määrittäminen;

ii) amylaasien aktiivisuuden mittauskoe (Hagberg);

iii) tavallisen vehnän ja durumvehnän valkuaispitoisuuden määrittäminen;

iv) Zeleny-testi;

v) leipoutuvuustesti;

vi) vieraiden aineiden analyysit.

6. Tuloksia koskevissa riitatapauksissa tarjouskilpailuun osallistuva tai sen ulkopuolinen tarjoaja vastaa uudelleen tarvittaviin kokeisiin liittyvistä kustannuksista ainoastaan, jos hän on häviävä osapuoli.

33 artikla

Viljan ja riisin varastoijan varastointipaikalla suoritettavaa haltuunottoa koskevat erityiset säännökset

1. Jos vilja tai riisi otetaan haltuun varastointipaikassa, jossa tuotteet ovat tarjouskilpailussa tai sen ulkopuolella tehdyn tarjouksen jättöhetkellä, haltuunotettu määrä todetaan yhteisön lainsäädännön ja erityisesti asetuksen (EY) N:o 884/2006 liitteen II noudattamisen varmistavia ammatillisia vaatimuksia vastaavan varastokirjanpidon perusteella sillä edellytyksellä, että

a) varastokirjanpidossa näkyvät i) enintään 10 kuukautta ennen haltuunottoa suoritetussa punnituksessa todettu paino; ii) fyysiset laatuominaisuudet punnitushetkellä ja erityisesti kosteuspitoisuus; iii) mahdolliset siirrot siilosta toiseen ja käsittelyt;

b) varastoija ilmoittaa, että tarjottu erä vastaa kaikilta osiltaan varastokirjanpidon tietoja;

c) punnitushetkellä todetut laatuominaisuudet ovat samat kuin edustavalla näytteellä, joka koostuu interventioelimen tai sen edustajan ottamista näytteistä, joita otetaan yksi 60 tonnilta.

2. Jos 1 kohtaa sovelletaan, asetuksen (EY) N:o 884/2006 5 artiklan mukaisesti huomioon otettava paino on varastokirjanpitoon merkitty paino; painoa on tarvittaessa tarkistettava niiden mahdollisten erojen huomioon ottamiseksi, joita esiintyy punnitushetkellä ja edustavasta näytteestä todetun kosteuspitoisuuden ja/tai erilaisten epäpuhtauksien (Schwarzbesatz) prosenttimäärän välillä. Ero erilaisten epäpuhtauksien prosenttimäärässä voidaan ottaa huomioon ainoastaan varastokirjanpitoon merkityn painon tarkistamiseksi alaspäin.

Interventioelimen on tarkastettava tilavuus 45 päivän kuluessa haltuunotosta. Punnitun määrän ja tilavuusmenetelmällä arvioidun määrän välinen mahdollinen ero ei saa olla suurempi kuin 5 prosenttia.

Jos sallittu poikkeama ei ylity, varastoijan on vastattava kaikista kustannuksista, jotka liittyvät myöhemmässä punnituksessa mahdollisesti todettaviin puuttuviin määriin haltuunoton yhteydessä varastokirjanpitoon merkittyyn painoon nähden.

Jos sallittu poikkeama ylittyy, vilja tai riisi on punnittava välittömästi. Jos todettu paino on pienempi kuin varastokirjanpitoon merkitty paino, varastoijan on vastattava punnituskustannuksista, kun taas päinvastaisessa tapauksessa kustannuksista vastaa Euroopan maatalouden tukirahasto, ottaen huomioon asetuksen (EY) N:o 884/2006 liitteessä XI olevassa 1 kohdassa säädetyt sallitut poikkeamat.

34 artikla

Haltuunottotiedote

1. Interventioelimen on annettava haltuunottotiedote sen jälkeen, kun 7 artiklassa säädettyjen vaatimusten täyttyminen on varmistettu tarkastuksin ja analyysein, 60 päivän kuluessa 25 artiklan b alakohdassa tarkoitetusta tuotteiden viimeisestä toimituspäivästä. Tiedotteessa on mainittava vähintään

a) määrän ja vähimmäisominaisuuksien tarkastuspäivä;

b) toimitettu paino sekä riisin osalta lajike;

c) viljan ja riisin osalta edustavan näytteen kokoamiseksi otettujen näytteiden määrä;

d) analyyseihin perustuvat tuotteiden ominaisuudet;

e) analyyseistä ja tuloksista vastaava elin;

f) 31 artiklan 1 kohdassa tarkoitettu ehdollisen haltuunoton päivä;

g) tarvittaessa viljan ja riisin määrät, joita ei ole otettu haltuun. Tällöin asiasta on ilmoitettava tarjouskilpailuun osallistuvalle tai sen ulkopuoliselle tarjoajalle.

2. Tiedote on päivättävä ja lähetettävä tarjouskilpailuun osallistuneelle tai sen ulkopuoliselle tarjoajalle sekä varastoijalle.

Tiedote voidaan kuitenkin tallentaa interventioelimen kirjanpitojärjestelmään ja lähettää sähköisesti.

35 artikla

Tarjouskilpailuun osallistuvan tai sen ulkopuolisen tarjoajan velvoitteet

1. Jos tarkastuksissa käy ilmi, että tuotteet eivät ole 7 artiklassa säädettyjen vaatimusten mukaisia, tarjouskilpailuun osallistuvan tai sen ulkopuolisen tarjoajan on

a) otettava asianomaiset tuotteet takaisin omalla kustannuksellaan;

b) vastattava tuotteisiin liittyvistä kustannuksista niiden varastoonvientipäivästä niiden varastostapoistamispäivään asti.

Tarjouskilpailuun osallistuvan tai sen ulkopuolisen tarjoajan maksettavaksi tulevat kustannukset määritetään varastoonviennille, varastostapoistamiselle ja varastoinnille asetuksen (EY) N:o 884/2006 4 artiklan 1 kohdan mukaisesti vahvistettujen kiinteiden määrien perusteella.

2. Tapauksissa, joissa tarjottua viljaa tai riisiä ei analyysien ja tarkastusten perusteella voida hyväksyä interventioon, tarjouskilpailuun osallistuva tai sen ulkopuolinen tarjoaja voi korvata määrän, joka ei vastaa vaatimuksia. Tällöin interventioelin voi muuttaa toimituspäivää, sanotun kuitenkaan rajoittamatta 26 artiklan 2 kohdassa säädetyn viimeisen toimituspäivän soveltamista.

36 artikla

Naudanlihaa koskevat erityiset edellytykset – luuttomaksi leikkaamista koskeva vaatimus

Interventioelimen on varmistettava, että ostettu naudanliha leikataan kokonaisuudessaan luuttomaksi liitteessä III olevan IV osan mukaisesti.

V LUKU

Interventiohinta, ostohinta ja maksaminen

37 artikla

Naudanlihan ostohinta

Naudanlihan ostohinta on hinta vapaasti varastointipaikan leikkaamon sisäänkäynnin yhteydessä olevassa punnituspisteessä.

38 artikla

Viljan ja riisin interventiohinta ja ostohinta

1. Asetuksen (EY) N:o 1234/2007 13 artiklan 3 kohdan sekä 18 artiklan 1 ja 2 kohdan soveltamiseksi vilja-alalla kiinteän ostohinnan määräämiseksi huomioon otettava interventiohinta on mainitun asetuksen 8 artiklan 1 kohdan a alakohdassa vahvistettu viitehinta.

2. Viljan ja riisin osalta maksettava hinta on seuraava:

a) kun kyseessä on osto kiinteään hintaan, valitulle tarjoajalle maksettava hinta on 1 kohdassa tarkoitettu hinta;

b) kun kyseessä on tarjouskilpailumenettely, tarjouskilpailun voittajalle maksettava hinta on interventioelimen tarjotun hinnan perusteella laskema hinta.

Molemmissa tapauksissa hintaa on tarkistettava tuotteiden laadun perusteella viljan osalta liitteessä I olevan IX, X ja XI osan mukaisesti ja riisin osalta liitteessä II olevan II ja III osan mukaisesti.

3. Jos interventioelin ottaa 31 artiklan 2 kohdan mukaisesti viljan ja riisin haltuun varastointipaikassa, jossa tuotteet ovat tarjouskilpailussa tai sen ulkopuolella tehdyn tarjouksen jättöhetkellä, ja varastoi tuotteet asianomaiseen varastoon, maksettavaa ostohintaa on alennettava. Hinnanalennuksessa on otettava huomioon seuraavat kustannukset:

a) interventioelimen nimeämän tosiasiallisen haltuunottopaikan ja 10 artiklan 1 kohdan a alakohdan iv alakohdassa tarkoitetun varastointipaikan, johon tuotteet olisi pitänyt toimittaa edullisimpaan hintaan, väliset kuljetuskustannukset; ja

b) interventiovarastosta poistamisesta aiheutuvat kustannukset.

Edellä ensimmäisen alakohdan a ja b alakohdassa tarkoitetut kustannukset on arvioitava asianomaisen jäsenvaltion toteamien tosiasiallisten kustannusten perusteella.

39 artikla

Maksaminen

1. Edellä olevan 34 artiklan mukaisesti haltuunotetut määrät on maksettava viimeistään 31 artiklassa tarkoitettua ehdollisen haltuunoton päivää seuraavana 65. päivänä.

2. Hinta on maksettava ainoastaan tosiasiallisesti toimitetusta ja hyväksytystä määrästä. Jos tosiasiallisesti toimitettu ja hyväksytty määrä on kuitenkin suurempi kuin myönnetty määrä, hinta on maksettava ainoastaan myönnetystä määrästä.

III OSASTO

TUOTTEIDEN MYYNTIÄ INTERVENTIOSTA KOSKEVA MENETTELY

I LUKU

Tarjouskilpailumenettely

40 artikla

Tarjouskilpailumenettelyn aloittaminen

1. Haltuunotetut ja myyntiin asetettavat määrät on myytävä tarjouskilpailumenettelyllä.

2. Tarjouskilpailumenettely on aloitettava asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen antamalla asetus, jäljempänä ’myynnin aloittamisesta annettu asetus’.

Tarjouskilpailussa tehdyn tarjouksen jättämisen ensimmäiseksi päättymispäiväksi on vahvistettava aikaisintaan kuudes päivä myynnin aloittamisesta annetun asetuksen julkaisupäivästä.

3. Tarjouskilpailumenettely voidaan aloittaa yhdelle tai useammalle yhteisön tai jäsenvaltion alueelle varastoitujen tuotteiden jälleenmyymiseksi.

4. Myynnin aloittamisesta annetussa asetuksessa on erityisesti oltava seuraavat tiedot:

a) tarjottu tuote ja viljan ja riisin osalta CN-koodi, riisin osalta riisityyppi ja -lajike sekä naudanlihan osalta asianmukainen kuvaus;

b) tarjouskilpailun kattama jakso (”tarjouskilpailujakso”) ja eri osajaksot, joina tarjouksia voidaan jättää.

Lisäksi asetuksessa voi olla seuraavat tiedot:

a) tarjouskilpailumenettelyn kattamat kokonaismäärät;

b) tarvittaessa viljan ja riisin kuljetuskustannuksia koskevat säännökset.

5. Tarjouskilpailumenettelyt voidaan rajoittaa tiettyihin käyttötarkoituksiin ja/tai määräpaikkoihin, erityisesti kun kyseessä on viljan jalostaminen polttoaineiden tuottamiseen yhteisössä käytettäväksi etyylialkoholiksi (bioetanoli).

41 artikla

Tarjouskilpailuilmoitus ja tarjouskilpailuun liittyvät järjestelyt

1. Kunkin myyntiin asetettavia interventiovarastoja hallussaan pitävän interventioelimen on laadittava tarjouskilpailuilmoitus ja julkaistava se vähintään neljä päivää ennen tarjousten ensimmäistä jättöpäivää.

2. Ilmoituksessa on mainittava erityisesti

a) tarjouskilpailun järjestävän interventioelimen nimi ja osoite;

b) viite myynnin aloittamisesta annettuun asetukseen;

c) tarjousten jättämisen päättymispäivät kunkin osittaisen tarjouskilpailun osalta;

d) varastointipaikat, varastoijien nimet ja osoitteet sekä käytettävissä olevat määrät ja i) viljan ja riisin myyntiin tarjoaminen erissä, jotka on määritetty siten, että varmistetaan tarjoajien yhtäläiset mahdollisuudet osallistua, sekä kunkin myyntierän laatu; ii) naudanlihan osalta tuote- ja kylmävarastokohtaisesti päivä, jona naudanliha ostettiin;

e) 42 artiklan 1 kohdan e alakohdassa tarkoitettu toimitusvaihe ja tarvittaessa pakkaustyyppi;

f) varastointipaikassa mahdollisesti olevat välineet, joilla tuote voidaan lastata kuljetusvälineeseen;

g) kun kyseessä on vietäväksi tarkoitettuja viljoja ja riisiä koskeva tarjouskilpailu, lähtösatama tai -paikka, johon kuljetuskustannukset ovat alhaisimmat ja jossa on tarjouskilpailutettavien tuotteiden vientiin riittävät tekniset laitteet;

h) voin osalta tarjouskilpailuilmoituksessa on mainittava tarvittaessa 28 artiklan 1 kohdan e alakohdassa tarkoitettu voityyppi, josta tarjous tehdään.

3. Interventioelimen on julkaistava tarjouskilpailuilmoitus asianmukaisella tavalla, erityisesti tiedottamalla siitä sen päätoimipaikalla ja sen tai toimivaltaisen ministeriön internetsivustoilla olevilla ilmoituksilla.

4. Interventioelimen on toteutettava tarvittavat järjestelyt, jotta asianomaiset voivat

a) ennen tarjouksen tekemistä omalla kustannuksellaan tarkastaa myyntiin asetetun tuotteen ja, naudanlihaa lukuun ottamatta, ottaa siitä näytteitä ja tutkia nämä näytteet;

b) tutustua liitteessä I olevassa XII osassa, liitteessä II olevassa VI osassa, liitteessä IV olevassa V osassa ja liitteessä V olevassa VI osassa tarkoitettujen analyysien tuloksiin.

5. Edellä olevan 2 kohdan g alakohdan soveltamiseksi Rijekan ja Splitin satamat voidaan katsoa lähtöpaikoiksi.

42 artikla

Tarjouskilpailussa tehtyjen tarjousten jättäminen ja hyväksyttävyys

1. Tarjouskilpailussa tehty tarjous on hyväksyttävissä, jos seuraavat edellytykset täyttyvät:

a) siinä on viittaus myynnin aloittamisesta annettuun asetukseen ja tarjousten jättämisen osajakson päättymispäivään;

b) siinä ilmoitetaan tarjoajaa koskevat tunnistetiedot: nimi, osoite ja alv-rekisteröintinumero;

c) siinä ilmoitetaan tuotteet ja niiden CN-koodit tapauksen mukaan viljan ja riisin osalta sekä naudanlihan osalta asianmukainen kuvaus;

d) siinä ilmoitetaan tarjottu määrä sekä viljan ja riisin osalta myyntierä;

e) siinä ilmoitetaan tarjottu hinta euroina mittayksikköä kohden enintään kahden desimaalin tarkkuudella, ilman arvonlisäveroa, viljan ja riisin osalta kuljetusvälineeseen lastattuna tai muiden tuotteiden osalta toimitettuna varastointipaikan lastauslaiturille;

f) se koskee vähintään 43 artiklan 2 kohdassa tarkoitettua naudanlihan, voin ja rasvattoman maitojauheen vähimmäismäärää;

g) siinä ilmoitetaan varastointipaikka, jossa tuotetta säilytetään, ja maitotuotteiden osalta tapauksen mukaan korvaava varastointipaikka;

h) siinä esitetään todisteet siitä, että tarjoaja on asettanut 44 artiklassa tarkoitetun vakuuden;

i) siihen ei sisälly tarjoajan esittämiä muita lisäedellytyksiä kuin tässä asetuksessa ja myynnin aloittamisesta annetussa asetuksessa vahvistetut edellytykset;

j) se esitetään sen jäsenvaltion virallisella kielellä, jossa tarjous jätetään.

2. Viljan tarjotun hinnan on viitattava tämän asetuksen liitteessä I olevassa II osassa määriteltyyn vähimmäislaatuun ja riisin hinnan on viitattava asetuksen (EY) N:o 1234/2007 liitteessä IV olevassa A kohdassa määriteltyyn vakiolaatuun.

Kun kyseessä on komission asetuksen (EY) N:o 376/2008 (18) liitteessä II olevassa II osassa mainittuja vietäväksi tarkoitettuja viljoja koskeva tarjouskilpailumenettely, tarjoukset ovat hyväksyttävissä ainoastaan, jos niihin on liitetty vientitodistushakemus.

On mahdollista säätää, että asetuksen (EY) N:o 376/2008 47 artiklan mukaisesti tehdyt tarjoukset eivät ole hyväksyttävissä.

Poiketen siitä, mitä asetuksen (EY) N:o 376/2008 22 artiklan 1 kohdassa säädetään, tämän asetuksen mukaisesti annetut vientitodistukset katsotaan annetuiksi tarjousten jättämisen päättymispäivänä, kun kyseessä on niiden voimassaolon määrittäminen.

3. Naudanlihan, voin ja rasvattoman maitojauheen tarjotun hinnan on koskettava nettopainoa. Naudanlihan nettopainoksi katsotaan kylmävaraston lastauspaikalla todetun bruttopainon ja ennen pakkausten käyttöä määritetyn pakkauksen keskimääräisen painon välinen erotus.

Voin osalta tarjousten on sisällettävä tarvittaessa 41 artiklan 2 kohdan h alakohdassa tarkoitettu voityyppi, josta tarjous jätetään.

4. Toimivaltaisen elimen on katsottava lauantaisin, sunnuntaisin tai yleisinä vapaapäivinä jätetyt tarjoukset vastaanotetuiksi niiden jättöpäivää seuraavana ensimmäisenä työpäivänä.

5. Jos määräaika tarjouksen jättämiselle on yleinen vapaapäivä, tarjoukset on jätettävä viimeistään yleistä vapaapäivää edeltävänä viimeisenä työpäivänä.

6. Tarjouksia ei voida perua eikä muuttaa niiden jättämisen jälkeen.

43 artikla

Tarjouskohtainen määrä tarjouskilpailussa

1. Viljan ja riisin osalta tarjous on jätettävä tarjouskilpailuilmoituksessa määritetyn myyntierän kokonaismäärästä.

2. Tarjouskohtainen vähimmäismäärä on

a) 2 tonnia naudanlihan osalta;

b) 10 tonnia voin tai rasvattoman maitojauheen osalta.

Jos varastointipaikassa käytettävissä oleva määrä on pienempi kuin vähimmäismäärä, käytettävissä oleva määrä katsotaan vähimmäismääräksi.

44 artikla

Vakuudet

Kun tuotteiden myymiseksi järjestetyssä tarjouskilpailussa jätetään tarjous, interventioelimelle, jolle tarjous esitetään, on asetuksen (ETY) N:o 2220/85 mukaisesti asetettava seuraava vakuus:

a) viljan ja riisin osalta 10 euroa/tonni;

b) naudanlihan, voin ja rasvattoman maitojauheen osalta 60 euroa/tonni.

45 artikla

Tarjouskilpailussa tehtyjen tarjousten ilmoittaminen komissiolle

1. Interventioelinten on ilmoitettava kaikki hyväksyttävissä olevat tarjoukset komissiolle myynnin aloittamisesta annetussa asetuksessa säädetyssä määräajassa.

2. Ilmoituksissa ei saa olla 42 artiklan 1 kohdan b alakohdassa tarkoitettuja tietoja.

3. Interventioelinten on toimitettava komissiolle 1 kohdassa tarkoitetussa määräajassa ilmoitukset siitä, ettei tarjouksia ole jätetty.

4. Ilmoitukset on tehtävä 58 artiklan mukaisesti.

46 artikla

Tarjouskilpailussa tehtyjen tarjousten perusteella tehtävä päätös

1. Edellä olevan 45 artiklan 1 kohdan mukaisesti ilmoitettujen tarjousten perusteella komissio vahvistaa asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen vähimmäismyyntihinnan tai päättää olla vahvistamatta sitä.

Voin ja rasvattoman maitojauheen osalta vähimmäismyyntihinta voi vaihdella riippuen myyntiin tarjottujen tuotteiden sijaintipaikasta.

2. Edellä 1 kohdassa tarkoitetut päätökset julkaistaan Euroopan unionin virallisessa lehdessä.

47 artikla

Tarjouskilpailussa tehtyjä tarjouksia koskevat yksittäiset päätökset

1. Jos vähimmäismyyntihintaa ei ole vahvistettu, kaikki tarjoukset on hylättävä.

2. Jos vähimmäismyyntihinta on vahvistettu, interventioelinten on hylättävä kaikki sen alittavat tarjoukset.

Interventioelimet eivät saa hyväksyä tarjouksia, joita ei ole ilmoitettu 45 artiklassa säädetyllä tavalla.

3. Interventioelinten on tehtävä 1 ja 2 kohdassa tarkoitettu päätös sen jälkeen, kun 46 artiklan 2 kohdassa tarkoitettu komission päätös on julkaistu. Niiden on ilmoitettava tarjouskilpailuun osallistuneille tarjoajille tulokset heidän osallistumisestaan tarjouskilpailumenettelyyn kolmen työpäivän kuluessa komission päätöksen voimaantulosta. Niiden on ilmoitettava tarjouskilpailun voittajille hyväksytyt määrät ja maksettava hinta, jota on viljan ja riisin osalta korotettu tai alennettu liitteessä I olevan IX, X ja XI osan sekä liitteessä II olevan II osan ja III osan 2 kohdan mukaisesti, jos tuotteen laatu poikkeaa joko vähimmäislaadusta tai vakiolaadusta.

4. Kun kyseessä on viljan vienti ja tarjouskilpailun voittajan 42 artiklan 2 kohdan mukaisesti esittämä vientitodistushakemus perustuu asetuksen (EY) N:o 376/2008 47 artiklaan, interventioelimen on peruutettava myynti niiden määrien osalta, joille ei ole annettu todistusta mainitun artiklan mukaisesti.

5. Tarjouskilpailun voittajan oikeuksia ja velvollisuuksia ei voida siirtää muille.

48 artikla

Maitotuotteiden ja naudanlihan jakamista koskevat erityiset säännöt

1. Voin ja rasvattoman maitojauheen osalta tarjouskilpailun voittaa korkeimman tarjouksen tekijä. Jos käytettävissä olevaa määrää ei käytetä kokonaan, jäljellä olevat määrät myönnetään muille tarjoajille sen mukaan, mitä hintoja on tarjottu, aloittaen korkeimmasta hinnasta.

2. Jos jonkin tarjouksen hyväksyminen johtaisi asianomaisessa varastointipaikassa käytettävissä olevan määrän ylittymiseen, tarjouksen tekijälle myönnetään ainoastaan käytettävissä oleva määrä. Interventioelin voi kuitenkin nimetä tarjouksentekijän suostumuksella muita varastointipaikkoja tarjouksessa mainitun määrän saavuttamiseksi.

3. Jos tietylle varastointipaikalle tarjotun kahden tai useamman samanhintaisen tarjouksen hyväksyminen johtaisi käytettävissä olevan määrän ylittymiseen, tarjouskilpailu on ratkaistava jakamalla käytettävissä oleva määrä suhteessa tarjouksissa mainittuihin määriin. Jos määrien jakaminen tällä tavoin kuitenkin johtaisi 43 artiklan 2 kohdassa tarkoitettua pienempiin määriin, tarjouskilpailu ratkaistaan arpomalla.

4. Jos kaikkien hyväksyttyjen tarjousten jälkeen varastointipaikkaan jäljelle jäävä määrä alittaa 43 artiklan 2 kohdassa tarkoitetun määrän, interventioelimen on tarjottava jäljelle jäänyttä määrää tarjouskilpailun voittajille siten, että aloitetaan korkeimman hinnan tarjonneista. Tarjouskilpailun voittajalle on tarjottava mahdollisuutta ostaa jäljelle jäänyt määrä vähimmäismyyntihintaan.

5. Interventioelimen on jaettava voi tai rasvaton maitojauhe sen varastoonvientipäivän mukaan siten, että aloitetaan tarjouskilpailuun osallistuneen tarjoajan nimeämässä varastointipaikassa käytettävissä olevan kokonaismäärän vanhimmasta tuotteesta tai tapauksen mukaan tarjouskilpailuun osallistuneen tarjoajan nimeämässä kylmävarastointipaikassa käytettävissä olevan imelästä tai happamasta kermasta valmistetun voin vanhimmasta määrästä.

6. Interventioelinten on myytävä ensin naudanliha, joka on ollut varastoituna pisimpään.

49 artikla

Maksaminen

Tarjouskilpailun voittajan on ennen tuotteen poisviemistä ja 51 artiklan 2 kohdassa tarkoitetussa määräajassa maksettava interventioelimelle kustakin poisvietävästä määrästä tarjouksen mukainen määrä, sellaisena kuin interventioelin on sen vahvistanut ja ilmoittanut 47 artiklan 3 kohdan mukaisesti.

50 artikla

Jäsenvaltioiden toteuttama myynti

1. Jäsenvaltio, jossa ei ole avoinna yhtään 40 artiklan mukaista tarjouskilpailumenettelyä, voi itse aloittaa tarjouskilpailumenettelyn tuotteiden myymiseksi, jos niiden varastointipaikoissa jäljellä oleva kokonaismäärä on alle

a) 5 000 tonnia kunkin viljalajin osalta;

b) 1 000 tonnia riisin osalta;

c) 100 tonnia naudanlihan, voin tai rasvattoman maitojauheen osalta.

2. Jäsenvaltion 1 kohdan mukaisesti aloittamaan tarjouskilpailumenettelyyn sovelletaan tätä osastoa lukuun ottamatta 40 artiklan 2 kohtaa, 41 artiklan 2 kohdan b alakohtaa, 42 artiklan 1 kohdan a ja f alakohtaa, 43 ja 45 artiklaa, 46 artiklan 2 kohtaa ja IV osastoa. Edellä olevaa 46 artiklan 1 kohtaa sovelletaan soveltuvin osin jäsenvaltion päätöksellä.

3. Jäsenvaltiot voivat asettaa suoramyyntiin tuotteita, joiden osalta interventioelimet toteavat vuosi-inventaarin tai tarkastuksen yhteydessä tehdyn silmämääräisen tarkastuksen perusteella, ettei niitä ole mahdollista pakata uudelleen tai niiden laatu on heikentynyt asetuksen (EY) N:o 884/2006 5 artiklan 1 kohdan d ja f alakohdan mukaisesti.

Tätä kohtaa sovelletaan tämän artiklan 1 kohdassa vahvistettujen määrien rajoissa.

4. Interventioelinten on varmistettava kaikille asianomaisille yhtäläinen osallistumismahdollisuus.

II LUKU

Varastointipaikasta poisto

51 artikla

Siirtomääräys

1. Kun 49 artiklassa tarkoitettu määrä on maksettu, interventioelimen on annettava siirtomääräys, jossa on mainittava

a) määrä, jota vastaava määrä on maksettu;

b) varastointipaikka, jossa tuote on varastoituna;

c) tuotteen viimeinen poistopäivä.

2. Tarjouskilpailun voittajan on vietävä hänelle kuuluva tuote pois 30 päivän kuluessa 47 artiklan 3 kohdassa tarkoitetusta ilmoituksesta.

3. Tarjouskilpailun voittajan pyynnöstä interventioelin voi sallia pidemmän määräajan varastointipaikasta poistoon. Jos tuotetta ei kuitenkaan viedä pois 2 kohdassa tarkoitetussa määräajassa, paitsi jos kyseessä on ylivoimainen este, tarjouskilpailun voittaja vastaa varastointikustannuksista tuotteen poistamiselle asetetun määräajan päättymistä seuraavasta päivästä alkaen. Lisäksi varastointi tapahtuu tarjouskilpailun voittajan vastuulla.

52 artikla

Voin ja rasvattoman maitojauheen poistaminen

1. Varastointipaikasta poistamisen yhteydessä interventioelimen on asetettava voi ja rasvaton maitojauhe kuormalavoille varastointipaikan lastauslaiturille.

2. Ostajan on palautettava vastaavaa laatua olevat kuormalavat interventioelimelle varastointipaikasta poistamisen yhteydessä.

3. Voin tai rasvattoman maitojauheen ostaja vastaa lastauksen ja tarvittaessa kuormalavoilta siirtämisen kustannuksista. Jäsenvaltioiden on vahvistettava nämä kustannukset kiinteämääräisinä ja ilmoitettava niistä pyynnöstä asianomaisille.

III LUKU

Ensisijaiset vaatimukset ja vakuuden vapauttaminen tai pidättäminen

53 artikla

Ensisijaiset vaatimukset

Tarjouskilpailussa tehtyjen tarjouksien voimassa pitäminen 40 artiklan 4 kohdan b alakohdassa tarkoitetun määräajan jälkeen ja hinnan maksaminen 49 artiklan mukaisesti ovat asetuksen (ETY) N:o 2220/85 20 artiklassa tarkoitettuja ensisijaisia vaatimuksia.

54 artikla

Vakuuden vapauttaminen ja pidättäminen

1. Kun kyseessä ovat tarjouskilpailun hävinneet tarjoajat, 44 artiklan mukaisesti asetettu vakuus on vapautettava heti 46 artiklan 2 kohdassa ja 50 artiklan 2 kohdassa tarkoitetun päätöksen tekemisen jälkeen.

2. Kun kyseessä ovat tarjouskilpailun voittajat, vakuus on vapautettava niiden määrien osalta, joiden myyntihinta on maksettu 49 artiklan mukaisesti.

3. Jollei kyseessä ole ylivoimainen este, vakuus on pidätettävä niiden määrien osalta, joista ei ole suoritettu maksua 49 artiklan mukaisesti, ja myynti on peruttava niiden määrien osalta, joita ei ole maksettu.

IV OSASTO

ILMOITUKSIA KOSKEVAT SÄÄNNÖKSET

55 artikla

Viljaa ja riisiä käsittelevät interventioelimet ja -keskukset

1. Viljan ja riisin osalta jäsenvaltioiden on ilmoitettava komissiolle

a) hyväksytyt interventioelimet;

b) hyväksytyt interventiokeskukset;

c) hyväksytyt interventiokeskusten varastointipaikat; ja

d) tuotteiden kiinteään hintaan ostamisen edellyttämä vähimmäismäärä, jos se on eri kuin 8 artiklan 1 kohdassa mainitut määrät.

2. Ilmoitukset on tehtävä 58 artiklan mukaisesti.

3. Interventioelinten luettelo sekä interventiokeskusten ja niiden varastointipaikkojen luettelo ja niiden päivitykset on annettava jäsenvaltioiden ja kansalaisten tietoon tarkoituksenmukaisin menetelmin komission käyttöön ottamilla tietojärjestelmillä, kuten julkaisemalla ne internetissä.

56 artikla

Viljaa ja riisiä koskevat viikoittaiset ilmoitukset

1. Kun kyseessä ovat asetuksen (EY) N:o 1234/2007 10 artiklan 1 kohdan a alakohdassa luetellut viljalajit sekä riisi, asianomaisten jäsenvaltioiden on ilmoitettava komissiolle viimeistään klo 12:00 (Brysselin aikaa) kunakin keskiviikkona edellisen viikon osalta intervention aukioloaikana ja ostojen päättymiseen asti seuraavat:

a) 13 artiklan mukaisesti tarjotut tavallisen vehnän määrät;

b) 20 artiklan 1 kohdan mukaisiin tarjouskilpailuissa tehtyihin tarjouksiin liittyvät hyväksytyt määrät;

c) määrät, joihin sovelletaan 24 artiklan 5 kohtaa;

d) määrät, jotka otettiin haltuun ehdollisesti 31 artiklan 1 kohdan a alakohdan mukaisesti.

2. Kun kyseessä ovat asetuksen (EY) N:o 1234/2007 10 artiklan 1 kohdan a alakohdassa luetellut viljalajit sekä riisi, asianomaisten jäsenvaltioiden on ilmoitettava komissiolle viimeistään klo 12:00 (Brysselin aikaa) kunakin keskiviikkona edellisen viikon osalta seuraavien varastotilanne:

a) markkinointivuoden alussa varastoidut määrät;

b) markkinointivuoden alusta alkaen haltuunotetut kumulatiiviset määrät;

c) markkinointivuoden alusta alkaen varastointipaikoista pois viedyt kumulatiiviset määrät käytön tai määräpaikan mukaan jaoteltuna ja kumulatiiviset tuhoutuneet määrät;

d) kumulatiiviset varatut määrät (”joista on tehty sopimus”) käytön tai määräpaikan mukaan jaoteltuna;

e) määrät, joista on tehty tarjous, viikoittaisen raportointijakson lopussa.

3. Yhteisön markkinoilla merkitykselliseksi katsottujen viljojen ja viljalaatujen osalta jäsenvaltioiden on ilmoitettava komissiolle viimeistään klo 12:00 (Brysselin aikaa) kunakin keskiviikkona edellisen viikon osalta edustavat markkinahinnat kansallisena valuuttana tonnilta. Nämä hinnat on laskettava säännöllisesti, riippumattomasti ja avoimesti, ja niissä on otettava huomioon erityisesti laatuominaisuudet, kunkin tuotteen noteerauspaikka ja markkinointivaihe.

4. Yhteisön markkinoilla merkitykselliseksi katsottujen riisilajikkeiden osalta jäsenvaltioiden on ilmoitettava komissiolle viimeistään klo 12:00 (Brysselin aikaa) kunakin keskiviikkona edellisen viikon osalta edustavat markkinahinnat kansallisena valuuttana tonnilta. Nämä hinnat on laskettava säännöllisesti, riippumattomasti ja avoimesti, ja niissä on otettava huomioon erityisesti jalostusvaihe, kunkin tuotteen noteerauspaikka ja markkinointivaihe.

5. Ilmoitukset on tehtävä 58 artiklan mukaisesti.

57 artikla

Kuukausittaiset ilmoitukset

1. Interventiovarastoja hallussaan pitävien interventioelinten on ilmoitettava komissiolle viimeistään kunkin kuukauden 15 päivänä edellisen kuukauden osalta seuraavat:

a) kunkin viljalajin haltuunotettujen erien ominaispainon, kosteuspitoisuuden, rikkoutuneiden jyvien prosenttiosuuden ja valkuaispitoisuuden määritysten painotetut keskiarvot ilmoitettuina neuvoston asetuksen (ETY) N:o 837/90 (19) liitteessä III määritellyillä alueellisilla tasoilla;

b) voin ja rasvattoman maitojauheen osalta i) varastoituna asianomaisen kuukauden lopussa olevat kunkin tuotteen määrät ja kuukauden aikana varastointipaikkoihin saapuneet ja niistä poistetut määrät; ii) varastointipaikoista asianomaisen kuukauden aikana poistetut kunkin tuotteen määrät jaoteltuna niiden asetusten mukaisesti, joiden soveltamisalaan ne kuuluvat; iii) kyseisen kuukauden lopussa varastoituna olleet määrät jaoteltuna niiden iän mukaan;

c) naudanlihan osalta i) varastoituna asianomaisen kuukauden lopussa olevat kunkin tuotteen määrät ja kuukauden aikana varastointipaikkoihin saapuneet ja niistä poistetut määrät; ii) varastointipaikoista asianomaisen kuukauden aikana poistetut kunkin tuotteen määrät jaoteltuna niiden asetusten mukaisesti, joiden soveltamisalaan ne kuuluvat; iii) kunkin luuttomaksi leikatun tuotteen määrä, josta on tehty myyntisopimus kyseisenä kuukautena; iv) kunkin luuttomaksi leikatun tuotteen määrä, josta on tehty varastosta poistamismääräys tai sitä vastaava asiakirja kyseisenä kuukautena; v) kunkin luuttomaksi leikatun luullisesta naudanlihasta saadun kyseisenä kuukautena interventioon ostetun tuotteen määrät; vi) kunkin luuttomaksi leikatun tuotteen sopimukseen kuulumattomat ja fyysiset varastot kyseisen kuukauden lopussa sekä tiedot sopimukseen kuulumattomien varastojen osalta varastoinnin kestosta.

d) kaikkien tuotteiden osalta tarjouskilpailumenettelyn aloittaminen, myönnetyt määrät ja vahvistetut vähimmäismyyntihinnat, jos 50 artiklaa on sovellettu.

2. Edellä 1 kohdan b alakohdan soveltamiseksi

a) ’saapuneilla määrillä’ tarkoitetaan varastoon tosiasiallisesti sijoitettuja määriä riippumatta siitä, onko interventioelin ottanut ne haltuunsa;

b) ’poistetuilla määrillä’ varastosta poistettuja määriä, tai jos ostaja on ottanut ne haltuunsa ennen siirtoa, haltuunotettuja määriä.

3. Edellä olevan 1 kohdan c alakohdan soveltamiseksi

a) ’sopimukseen kuulumattomilla varastoilla’ tarkoitetaan varastoja, joista ei ole vielä tehty myyntisopimusta;

b) ’fyysisillä varastoilla’ tarkoitetaan kaikkia sopimukseen kuulumattomia varastoja ja varastoja, joille on jo tehty myyntisopimus, mutta joita ei ole vielä otettu haltuun.

4. Tämän artiklan mukaisten ilmoitusten osalta interventioelinten on toimitettava komissiolle myös tyhjät ilmoitukset.

5. Ilmoitukset on tehtävä 58 artiklan mukaisesti.

58 artikla

Ilmoitusvelvoitteisiin sovellettava menetelmä

1. Tähän artiklaan viitattaessa jäsenvaltioiden on toimitettava ilmoitukset komissiolle sähköisesti komission jäsenvaltioiden käyttöön asettamalla lomakkeella.

2. Ilmoitusten muoto ja sisältö on määritettävä niiden mallien tai menetelmien perusteella, jotka komissio on asettanut toimivaltaisten viranomaisten käyttöön. Näitä malleja ja menetelmiä on mukautettava ja päivitettävä sen jälkeen, kun asiasta on ilmoitettu asetuksen (EY) N:o 1234/2007 195 artiklan 1 kohdassa tarkoitetulle komitealle ja asianomaisille toimivaltaisille viranomaisille.

3. Ilmoitukset tehdään jäsenvaltioiden nimeämien toimivaltaisten viranomaisten vastuulla.

V OSASTO

MUUTOKSET, KUMOAMISET JA LOPPUSÄÄNNÖKSET

59 artikla

Asetuksen (EY) N:o 562/2005 muuttaminen

Poistetaan asetuksen (EY) N:o 562/2005 I luku.

60 artikla

Kumoamiset

Kumotaan seuraavat asetukset:

a) asetus (EY) N:o 1669/2006 tämän asetuksen voimaantulopäivästä;

b) asetukset (EY) N:o 214/2001 ja (EY) N:o 105/2008 1 päivästä maaliskuuta 2010;

c) asetukset (EY) N:o 687/2001, (EY) N:o 127/2009 ja (EY) N:o 670/2009 1 päivästä heinäkuuta 2010 viljan osalta;

d) asetukset (EY) N:o 75/91 ja (EY) N:o 670/2009 1 päivästä syyskuuta 2010 riisin osalta.

Kumottuja asetuksia sovelletaan edelleen mainittujen asetusten mukaisesti tarjouskilpailussa tai sen ulkopuolella tehtyihin tarjouksiin. Tätä asetusta sovelletaan kuitenkin tuotteiden varastointiin ja myyntiin kaikissa tapauksissa.

61 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan kuitenkin

a) 1 päivästä maaliskuuta 2010 voin ja rasvattoman maitojauheen osalta;

b) 1 päivästä heinäkuuta 2010 viljan osalta; ja

c) 1 päivästä syyskuuta 2010 riisin osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä joulukuuta 2009. Komission puolesta José Manuel BARROSO Puheenjohtaja

(1) EUVL L 299, 16.11.2007, s. 1.

(2) EUVL L 30, 31.1.2009, s. 1.

(3) EUVL L 171, 23.6.2006, s. 35.

(4) EYVL L 205, 3.8.1985, s. 5.

(5) EUVL L 95, 14.4.2005, s. 11.

(6) EYVL L 9, 12.1.1991, s. 15.

(7) EYVL L 37, 7.2.2001, s. 100.

(8) EUVL L 312, 11.11.2006, s. 6.

(9) EUVL L 32, 6.2.2008, s. 3.

(10) EUVL L 192, 19.7.2008, s. 20.

(11) EUVL L 42, 13.2.2009, s. 3.

(12) EUVL L 194, 25.7.2009, s. 22.

(13) EUVL L 139, 30.4.2004, s. 55.

(14) EYVL L 13, 19.1.2000, s. 12.

(15) EUVL L 251, 27.7.2004, s. 9.

(16) EYVL L 230, 19.8.1991, s. 1.

(17) EUVL L 337, 16.12.2008, s. 3.

(18) EUVL L 114, 26.4.2008, s. 3.

(19) EYVL L 88, 3.4.1990, s. 1.

LIITE I VILJA I OSA Viljan kelpoisuusperusteet Viljan osalta 7 artiklan 1 kohdassa tarkoitetut vaatimukset ovat erityisesti seuraavat: a) viljoilla on oltava näille viljoille ominainen väri; b) viljoissa ei ole epätavallista hajua eikä eläviä tuholaisia (punkit mukaan lukien) missään niiden kehitysvaiheessa; c) viljat vastaavat tässä liitteessä olevassa II osassa olevia vähimmäislaatuvaatimuksia; ja d) viljat eivät ylitä yhteisön lainsäädännössä vahvistettuja vieraiden aineiden, radioaktiivisuus mukaan luettuna, sallittuja enimmäistasoja. Vieraiden aineiden sallitut enimmäistasot ovat seuraavat: a) tavallista vehnää ja durumvehnää koskevat enimmäistasot, jotka on vahvistettu neuvoston asetuksen (ETY) N:o 315/93 (1) mukaisesti, mukaan luettuna komission asetuksen (EY) N:o 1881/2006 (2) liitteessä olevassa 2.4–2.7 kohdassa tavalliselle vehnälle ja durumvehnälle vahvistetut Fusarium-toksiinien tasoa koskevat vaatimukset; b) ohraa, maissia ja durraa koskevat enimmäistasot vahvistetaan direktiivissä 2002/32/EY. Jäsenvaltioiden on tehtävä vieraiden aineiden, myös radioaktiivisuuden, määrää koskevat tarkastukset riskianalyysin perusteella ja otettava huomioon erityisesti tarjouskilpailuun osallistuvan tai sen ulkopuolisen tarjoajan toimittamat tiedot ja sitoumukset noudattaa vaatimuksia, erityisesti ottaen huomioon analyysien tulokset. Lisäksi jos analyysit osoittavat, että tavallisesta vehnästä koostuvan erän Zeleny-luku on 22–30, kyseisestä vehnästä saadun taikinan on oltava tarttumatonta ja koneessa leipoutuvaa, jotta erä voidaan katsoa laadultaan virheettömäksi, aidoksi ja myyntikelpoiseksi. II OSA I osassa tarkoitetut vähimmäislaatuvaatimukset Durumvehnä Tavallinen vehnä Ohra Maissi Durra A. Enimmäiskosteuspitoisuus 14,5 % 14,5 % 14,5 % 13,5 % 13,5 % B. Niiden ainesten enimmäisprosenttiosuus, jotka eivät ole moitteettoman laatuista perusviljaa 12 % 12 % 12 % 12 % 12 % 1. Rikkoutuneita jyviä 6 % 5 % 5 % 5 % 5 % 2. Jyvistä koostuvia epäpuhtauksia (muut kuin 3 kohdassa tarkoitetut) 5 % 7 % 12 % 5 % 5 % joista: a) kuivettuneita jyviä — — — — — b) muita viljoja 3 % — 5 % — — c) tuholaisten vioittamia jyviä — — — — — d) jyviä, joiden alkiossa on värivikoja — — — — — e) lämmön vaurioittamia jyviä 0,50 % 0,50 % 3 % 0,50 % 0,50 % 3. Pilkukkaita ja/tai Fusarium-sienen vioittamia jyviä, joista 5 % — — — — — Fusarium-sienen vioittamia jyviä 1,5 % — — — — 4. Itäneitä jyviä 4 % 4 % 6 % 6 % 6 % 5. Erilaisia epäpuhtauksia (Schwarzbesatz), joista 3 % 3 % 3 % 3 % 3 % a) vieraita siemeniä — — — — — — haitallisia 0,10 % 0,10 % 0,10 % 0,10 % 0,10 % — muita — — — — — b) pilaantuneita jyviä, joista: — lämmön tai liian voimakkaan kuivaamisen vaurioittamia jyviä 0,05 % 0,05 % — — — — muita — — — — — c) varsinaisia epäpuhtauksia — — — — — d) kuoria — — — — — e) torajyviä 0,05 % 0,05 % — — — f) mädäntyneitä jyviä — — — — — g) kuolleita hyönteisiä ja hyönteisten osia — — — — — C. Läpikuultavuutensa kokonaan tai osittain menettäneiden jyvien enimmäisprosenttimäärä 27 % — — — — D. Tanniinin enimmäispitoisuus (3) — — — — 1 % E. Ominaispaino vähintään (kg/hl) 78 73 62 — — F. Valkuaispitoisuus vähintään (3) 11,5 % 10,5 % — — — G. Sakoluku/sekuntia (Hagberg) 220 220 — — — H. Zeleny-luku (ml) — 22 — — — ”—” Ei erityissäännöksiä. Määritelmät aineksista, jotka eivät ole moitteettoman laatuista perusviljaa, esitetään tässä liitteessä olevassa III osassa. Perusviljojen ja muiden viljojen jyvät, jotka ovat vaurioituneita, torajyvien vioittamia tai mädäntyneitä, luokitellaan ryhmään ”erilaiset epäpuhtaudet”, vaikka niissä olisi muihin ryhmiin kuuluvia vaurioita. III OSA 1. MUIDEN KUIN MOITTEETTOMAN LAATUISTA PERUSVILJAA OLEVIEN AINESTEN MÄÄRITTÄMINEN 1.1 Rikkoutuneet jyvät Kaikkia jyviä, joiden ydin on osittain paljaana, pidetään rikkoutuneina jyvinä. Tähän ryhmään kuuluvat myös puimisessa vioittuneet jyvät ja jyvät, joiden alkio on poistettu. Maissin osalta rikkoutuneina jyvinä pidetään jyvien osia tai jyviä, jotka läpäisevät pyöreäreikäisen seulan, jonka reikien läpimitta on 4,5 millimetriä. Durran osalta rikkoutuneina jyvinä pidetään jyvien osia tai jyviä, jotka läpäisevät pyöreäreikäisen seulan, jonka reikien läpimitta on 1,8 millimetriä. 1.2 Jyvistä koostuvat epäpuhtaudet a) Kuivettuneet jyvät Kuivettuneina jyvinä pidetään jyviä, jotka sen jälkeen, kun niistä on poistettu kaikki muut tässä liitteessä tarkoitetut näytteen ainekset, läpäisevät seulan, jossa on seuraavankokoisia aukkoja: tavallinen vehnä 2,0 mm, durumvehnä 1,9 mm ja ohra 2,2 mm. Tästä määritelmästä poiketen kuivettuneilla jyvillä tarkoitetaan — Virossa, Latviassa, Suomessa ja Ruotsissa viljellyn sellaisen ohran osalta, jonka ominaispaino on vähintään 64 kg/hehtolitra ja jota tarjotaan interventioon kyseisissä jäsenvaltioissa, tai — sellaisen ohran osalta, jonka enimmäiskosteuspitoisuus on 12,5 %, jyviä, jotka sen jälkeen kun niistä on poistettu kaikki tässä liitteessä tarkoitettu muu aines, läpäisevät seulan, jonka aukot ovat 2,0 millimetriä. Tähän ryhmään kuuluvat lisäksi hallan vioittamat jyvät ja kaikki kypsymättömät (vihreät) jyvät. b) Muut viljat Kaikki